3. การประกอบธุรกิจของแต่ละสายผลิตภัณฑ์

3.1 ธุรกิจการผลิตภาพยนตร์โฆษณา

3.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวออกมา
โดยที่ผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง , ทีมงาน , เสื้อผ้า , อุปกรณ์
และการจัดหาสถานที่ , กล้องและการตัดต่อ

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มบริษัทแม็ทชิ่งดำเนินงานผ่านบริษัท แม็ทชิ่ง สตูดิโอ จำกัด
(มหาชน) และบริษัทย่อย (บริษัท แฟ็ทแมน แอนด์ ลิตเติ้ลบอย จำกัด และบริษัท กู๊ดดี้ฟิลม์ บีเคเค
จำกัด ) โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่ง ในปี 2549 เท่ากับ
516.39 ล้านบาท หรือคิดเป็นร้อยละ 52.12 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ๆ
ตามลักษณะการติดต่อ คือ

1.กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลด้านการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์
บริษัทตัวแทนโฆษณาจะทำหน้าที่ในการคิดรูปแบบการนำเสนอ (Storyboard) ผลิตภัณฑ์หรือบริการ
และจะทำการว่าจ้างผู้ผลิตภาพยนตร์โฆษณา (Production House)
เพื่อผลิตภาพยนตร์โฆษณาดังกล่าวต่อไป
ทำให้บริษัทตัวแทนโฆษณายังคงเป็นกลุ่มลูกค้าหลักที่สร้างรายได้มากกว่า90%
ของรายได้จากการผลิตภาพยนตร์โฆษณาทั้งหมดของกลุ่มบริษัทแม็ทชิ่ง ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย และสิงคโปร์
ซึ่งปัจจุบันมีสัดส่วนรายได้ในการผลิตโฆษณาต่างประเทศถึงร้อยละ 35.22 เป็นต้น

2.กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
ห้างร้านเอกชนรวมถึงองค์กรของรัฐบาลและรัฐวิสาหกิจ
ที่สามารถกำหนดแนวทางโฆษณาและประชาสัมพันธ์ได้เอง
จึงสามารถลดขั้นตอนผ่านบริษัทตัวแทนโฆษณาได้

โดยสรุปการสร้างความสำเร็จของกลุ่มบริษัทแม็ทชิ่ง
มาจากความชำนาญในการผลิตภาพยนตร์โฆษณาระดับมืออาชีพ
รวมทั้งการให้บริการและการสร้างความสัมพันธ์ที่ดีของกลุ่มบริษัทต่อลูกค้าทั้ง 2 กลุ่มอย่างดีเยี่ยม
ทำให้ในช่วงปี 2548-2549 กลุ่มบริษัทแม็ทชิ่งมีรายได้จากลูกค้าดังกล่าว
ซึ่งสามารถแบ่งสัดส่วนได้ดังนี้

แบ่งตามประเภทลูกค้า*

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.48 |       | .ธค.49 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| บริษัทตัวแทนโฆษณา (Agency)           | 511.30 | 40    | 479.47 | 41    |
+-----------------------------------+--------+-------+--------+-------+
| บริษัทเจ้าของผลิตภัณฑ์ / บริการ          | 18.77  | 10    | 36.92  | 14    |
+-----------------------------------+--------+-------+--------+-------+
| รวม                               | 530.07 | 50    | 516.39 | 55    |
+-----------------------------------+--------+-------+--------+-------+

แบ่งตามแหล่งที่มาของรายได้

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.48 |       | .ธค.49 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| รายได้จากในประเทศ                  | 358.89 | 36    | 334.52 | 43    |
+-----------------------------------+--------+-------+--------+-------+
| รายได้จากต่างประเทศ                 | 171.18 | 14    | 181.87 | 12    |
+-----------------------------------+--------+-------+--------+-------+
| รวม                               | 530.07 | 50    | 516.39 | 55    |
+-----------------------------------+--------+-------+--------+-------+

* บริษัท กู๊ดดี้ฟิล์ม บีเคเค จำกัด (GF) จ้างให้ บริษัท แม็ทชิ่ง สตูดิโอ จำกัด (มหาชน) (MS)
เป็นผู้ผลิตภาพยนตร์โฆษณาให้แก่ลูกค้า GF

* บริษัท แม็ทชิ่ง สตูดิโอ จำกัด (มหาชน) (MS) ว่าจ้างให้ บริษัท แฟ็ทแมน แอนด์ ลิตเติ้ลบอย
จำกัด (FT) เป็นผู้ผลิตภาพยนตร์โฆษณาที่ งบประมาณไม่สูง

3.1.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

กล่าวคือ เป็นขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยกระบวนการในขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อมีการตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกสบายในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ งบประมาณที่จะต้องใช้ในการเช่าสถานที่
และเป็นสถานที่ที่ตรงตามแนวคิด(Concept) ในการทำโฆษณาดังที่ได้มีการตกลงกันไว้
ฐานข้อมูลสำหรับสถานที่ถ่ายทำ นับเป็นหัวใจสำคัญสำหรับวงการภาพยนตร์โฆษณา
ซึ่งบริษัทได้เตรียมพร้อมด้านความชำนาญ พร้อมทั้งทีมงานมืออาชีพในด้านนี้
อีกทั้งมีการปรับปรุงฐานข้อมูลสารสนเทศด้านนี้อยู่ตลอดเวลา

1.3 การคัดเลือกผู้แสดง (Casting)
ผู้แสดงถือเป็นองค์ประกอบสำคัญในการผลิตภาพยนตร์โฆษณาว่าจะประสบความสำเร็จหรือไม่
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มบริษัทซึ่งมีหน่วยงานที่ทำการคัดเลือกผู้แสดงไว้
โดยมีการเก็บข้อมูลของผู้ที่มาคัดเลือกไว้ แยกเป็นกลุ่มๆ เพื่อง่ายต่อการคัดเลือก 2)
บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย กลุ่มบริษัทแม็ทชิ่งมีทีมงานที่ชำนาญ
จัดเตรียมอุปกรณ์ประกอบฉาก และฝ่ายเครื่องแต่งกาย เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว
ทางทีมงานผู้รับผิดชอบจะมีการประชุมถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ(Production)

กล่าวคือ เป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งเป็นองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา ( Director )
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 ทีมผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

2.2 ทีม Production Service คือทีมงานที่ช่วยให้การผลิตของทีมผู้ผลิตนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ(Post – Production)

กล่าวคือ หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering)
เรียบร้อยแล้ว ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post)
ประกอบด้วยบุคลากรที่มีความสามารถในด้านเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

เห็นได้ว่าองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2549
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัท มีจำนวนทั้งสิ้น 122 คน
โดยเป็นผู้กำกับที่อยู่ในสังกัดจำนวน 8 คนและผู้กำกับนอกสังกัด อีกจำนวน 1 คน
ซึ่งสามารถผลิตภาพยนตร์ให้แก่บริษัทได้ทั้งสิ้น 141 เรื่องในปี 2548
และผลิตภาพยนตร์โฆษณาจำนวน 156 เรื่องในปี 2549 เพิ่มขึ้นคิดเป็นร้อยละ 10.64
ซึ่งสัดส่วนที่เพิ่มขึ้นทั้งจากภาพยนตร์โฆษณาในประเทศและต่างประเทศ

ตารางกำลังการผลิตภาพยนตร์โฆษณาในปี 2548 และ 2549

  ----------------------- ----------------------- -----------------------
  รายการ                  มค.-ธค.2548             มค.-ธค.2549

  ภาพยนตร์โฆษณาในประเทศ    113                     122

  ภาพยนตร์โฆษณาต่างประเทศ   28                      34

  รวม                     141                     156
  ----------------------- ----------------------- -----------------------

3.1.3 การตลาดและภาวะการแข่งขัน

สำหรับปี 2549
ที่ผ่านมาอุตสาหกรรมโฆษณายังคงได้รับผลกระทบอย่างรุนแรงจากสภาพแวดล้อมทั้งปัจจัยภายในและภายนอก
อย่างต่อเนื่อง อาทิเช่น ภาวะผลกระทบของราคาน้ำมันซึ่งอยู่ในระดับที่สูง
ผลกระทบจากเหตุการณ์ไม่สงบทางภาคใต้ ไข้หวัดนก ภัยแล้ง น้ำท่วมแถบภาคกลางอย่างรุนแรง
ความผันผวนของอัตราการแลกเปลี่ยนเงินตรา ซึ่งค่าเงินบาทมีแนวโน้มแข็งตัวขึ้น ประมาณ 12%
(เดือน มกราคม 40.893 บาทต่อ 1 ดอลล่าร์ ในขณะที่เดือนธันวาคมศกเดียวกันอยู่ที่ 36.044
บาทต่อ 1 ดอลล่าร์) และค่าเงินบาทยังคงมีแนวโน้มการแข็งตัวแตะระดับ 35 บาทต่อ 1 ดอลล่าร์
ส่งผลกระทบต่อภาคการส่งออก
(ซึ่งการผลิตภาพยนตร์โฆษณาก็มีลักษณะการส่งออกไปยังต่างประเทศเช่นกัน)
การเปลี่ยนแปลงทางกฎหมายและข้อบังคับของรัฐ อาทิเช่น ร่างพระราชบัญญัติ
การบริโภคยาสูบและเครื่องดื่มแอลกอฮอล์ ภาวะผลกระทบจากการเปลี่ยนแปลงทางการเมือง
ความก้าวหน้าและล้าสมัยอย่างรวดเร็วของเทคโนโลยี
อันมีผลต่อการสื่อโฆษณาและประชาสัมพันธ์ประเภทต่างๆ ดังนั้นในช่วงปี 2549
ยังคงเป็นช่วงที่สภาพเศรษฐกิจได้รับผลกระทบต่อประเทศไทยอย่างต่อเนื่อง
อุตสาหกรรมโฆษณาก็เช่นกันได้รับผลกระทบดังกล่าวโดยเฉพาะธุรกิจที่ใช้เม็ดเงินในการโฆษณาอย่างมหาศาล
ในครึ่งปีหลัง 2549 ยอดใช้จ่ายโฆษณามีแนวโน้มลดลง
การแข่งขันที่รุนแรงจากบริษัทผู้ผลิตภาพยนตร์โฆษณาที่มีการตัดราคากันอย่างรุนแรงทั้งๆ
ที่ต้นทุนการผลิตมีแนวโน้มสูงขึ้นตลอดเวลา
บริษัทเจ้าของสินค้าและบริการมีการเปลี่ยนรูปแบบจากการใช้สื่อโฆษณาระดับมวลชน (Mass
Media) เช่น จากภาพยนตร์โฆษณาทางโทรทัศน์ วิทยุ ไปใช้สื่อทางกิจกรรมอีเว้นท์ (Event)
แทนมากขึ้น เพื่อเน้นผลลัพธ์ทางการขายให้ตรงกลุ่มเป้าหมาย
นั่นหมายความถึงผลกระทบต่องบประมาณในส่วนการผลิตภาพยนตร์โฆษณา ก็มีการจำกัดตามไปด้วย

ในปี 2549 ตัวเลขบ่งชี้การเติบโตของเศรษฐกิจในประเทศ อยู่ที่ระดับการเติบโต 5.1 %
และคาดการณ์ว่าจะคงขยายตัวอยู่ในระดับประมาณ 4.0-4.50 % ในปี 2550
ทั้งนี้ส่วนหนึ่งมาจากผลกระทบของการเปลี่ยนแปลงทางการเมือง

สำหรับในปี 2549 อุตสาหกรรมโฆษณามีการเติบโตโดยรวมเท่ากับ 4.95% ซึ่งมีค่าโฆษณาเท่ากับ
89,839 ล้านบาท ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2548 และ 2549

  หน่วย : ล้านบาท

  ------------------- ---------- -------- ----------- -------- -------- --------
  สื่อ                  2548                2549                 ผลต่าง    

                      ล้านบาท     %        ล้านบาท      %        ล้านบาท   %

  โทรทัศน์              50,020     58.43    53,296      59.32    3,276    6.55

  วิทยุ                 6,392      7.47     6,588       7.33     196      3.07

  หนังสือพิมพ์            16,248     18.98    15,432      17.18    (816)    (5.02)

  นิตยสาร              6,148      7.18     6,140       6.83     (8)      (0.13)

  ภาพยนตร์             1,443      1.69     2,404       2.68     961      66.60

  สื่อกลางแจ้ง           4,529      5.29     4,692       5.22     163      3.60

  สื่อเคลื่อนที่ (Transit)  708        0.83     981         1.09     273      38.56

  สื่อในห้าง (In-Store)  114        0.13     307         0.34     193      169.30

  รวม                 85,602     100.00   89,839      100.00   4,237    4.95
  ------------------- ---------- -------- ----------- -------- -------- --------

แหล่งที่มา : Nielsen Media Research , มีการปรับปรุงตัวเลขในปี 2548

จากตารางการเปรียบเทียบความเติบโตของค่าใช้จ่ายสื่อโฆษณาปี 2548-2549
ซึ่งเป็นผลจากการสำรวจของ นีลสัน มีเดีย (Neilsen Media Research) ในปี 2549
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 53,296
ล้านบาทหรือคิดเป็นอัตราการเติบโตประมาณ 6.55 % เมื่อเปรียบเทียบกับปีที่ผ่านมา
ในขณะที่รองลงมาคือ สื่อหนังสือพิมพ์ 15,432 ล้านบาท ลดลง 5.02 % และสื่อวิทยุ 6,588
ล้านบาทซึ่งเพิ่มขึ้น 3.07% เมื่อเปรียบเทียบกับปีที่ผ่านมา
อย่างไรก็ตามการใช้จ่ายผ่านสื่อต่างๆเติบโตอย่างต่อเนื่องโดยเฉพาะในช่วง 9 เดือนแรกของปี
2549 และบริษัทชั้นนำ 10 อันดับแรกมีการใช้จ่ายงบโฆษณาผ่านสื่อต่างๆ ในปี 2549 รวมกันกว่า
15,261 ล้านบาท คิดเป็น 17% ของค่าใช้จ่ายสื่อรวม
ทั้งนี้เป็นผลมาจากการใช้จ่ายงบโฆษณาของธุรกิจในกลุ่มสินค้าอุปโภคบริโภคทั่วไป
โดยเฉพาะเครื่องสำอางบำรุงผิว ร่างกาย ยาสระผม ธุรกิจโทรศัพท์เคลื่อนที่
กลุ่มธุรกิจรถยนต์และน้ำมัน เหล่านี้เป็นต้น

สำหรับสภาวะเศรษฐกิจในปี 2550 เป็นช่วงการเปลี่ยนถ่ายในด้านการเมืองต่อจากในปี 2549
เหตุการณ์ต่างๆ ทั้งในเมืองหลวง เช่นการลอบวางระเบิดกว่า 8-9 จุดในช่วงส่งท้ายปี
เหตุการณ์ทางชายแดน 3 จังหวัดภาคใต้และการเกิดโรคระบาดเนืองๆ
นโยบายด้านการเงินต่อเสถียรภาพทางการเงินและตลาดทุน
ยังผลให้มีการชะลอตัวทางด้านเศรษฐกิจ
แต่อย่างไรก็ตามธนาคารแห่งประเทศไทยได้คาดการณ์ว่าจะเติบโตไม่น้อยกว่า 4.5 %
ทั้งนี้เป็นผลมาจากมาตรการเร่งการส่งเสริมฟื้นฟูเศรษฐกิจและการท่องเที่ยว
การสร้างความมั่นใจให้นักลงทุนจากต่างประเทศของภาครัฐบาล เช่น การจัดงานพืชสวนโลก
การปราบปรามคอรัปชั่น การยกร่างรัฐธรรมนูญ กอปรกับเร่งเตรียมงานสำหรับปี 2550
อันนับเป็นปีแห่งมหามงคลเฉลิมพระชนม์มายุครบ 80
พรรษาขององค์พระบาทสมเด็จพระเจ้าอยู่หัวภูมิพลอดุลยเดช มหาราชของปวงชนชาวไทย
ซึ่งนับเป็นงานใหญ่ต่อเนื่องมาจากปี 2549 ซึ่งทรงครองราชย์ครบ 60 ปี

-   ภาวะการแข่งขันและกลยุทธ์ทางการตลาด

สำหรับปี 2549 บริษัทกลุ่มแม็ทชิ่ง
ยังคงนโยบายการดำเนินธุรกิจเฉพาะในการเร่งสร้างยอดขายการลดต้นทุนทุกๆ ด้าน
และการตอบสนองความต้องการของลูกค้าเป็นหลัก กล่าวคือ
บริษัทได้มีการปรับเปลี่ยนกลยุทธ์โดยเร่งสร้างทีมใหม่ทั้งในส่วนผู้กำกับและส่วนสนับสนุนโดยเฉพาะทีมงานฝ่ายผลิตอย่างต่อเนื่อง
อาทิเช่น จัดให้มีการประชุมระหว่างทีมงาน การฝึกอบรม และการพบปะลูกค้า
การสร้างความสัมพันธ์ทั้งในแนวกว้างและแนวลึก ในระดับทีมผู้บริหารกับตัวเจ้าของสินค้าและบริการ
หรือในระดับตัวแทนโฆษณา และหรือ ในส่วนลูกค้ากับทีมงานฝ่ายผลิต
เพื่อปรับปรุงและเพื่อตอบโจทย์ต่อลูกค้าในวัตถุประสงค์ด้านการตลาด-การขายอย่างสูงสุด
บริษัทยังเน้นกลยุทธ์ในการขยายตลาดใหม่เช่นตลาดสำหรับสินค้าอุปโภคบริโภค
งานที่เน้นความงามของผิวพรรณ สุขภาพดี
โดยได้เร่งสร้างและสรรหาผู้กำกับภาพยนตร์โฆษณาที่มีความรู้ความสามารถใหม่
การรักษาลูกค้าเก่าและการเจาะตลาดในส่วนลูกค้ากลุ่มใหม่ ๆ
กอปรกับการร่วมมือร่วมใจในการผนึกกำลัง (synergy)
ระหว่างบริษัทในเครือในการแสวงหาลูกค้าและตอบโจทย์ในการสร้างแบรนด์
ยี่ห้อตราสินค้าแบบครบวงจร ทั้งทางผลิตภาพยนตร์โฆษณา การจัดอีเว้นท์ และ การใช้สื่ออื่น ๆ
ที่มีในบริษัทกลุ่มแม็ทชิ่ง อย่างต่อเนื่อง

ดังจะเห็นได้ว่าบริษัทกลุ่มแม็ทชิ่ง ซึ่งดำเนินธุรกิจผลิตภาพยนตร์โฆษณามากกว่า 14 ปี
ได้สร้างผลงานมากมายโดยบริษัทได้รับการยอมรับในผลงานยอดเยี่ยม มากกว่า 550 รางวัล
จากทั่วโลกในการเป็นผู้นำผู้ผลิตภาพยนตร์โฆษณาคุณภาพมาโดยตลอด
ครอบคลุมลูกค้าทั้งภายในประเทศและภายนอกประเทศ โดยมีมากกว่า 10 ประเทศ เช่น ญี่ปุ่น จีน
อินโดนีเซีย เวียดนาม ฟิลิปปินส์ สหรัฐอเมริกา เป็น ในปีที่ผ่านมา
บริษัทได้ผลิตผลงานภาพยนตร์โฆษณาที่ทรงคุณค่า และเป็นที่ยอมรับทั้งในลูกค้าและประชาชนทั่วไป
เช่น หนู-TMB bank, Rhino-AXE, Gecko Love Story-กระเบื้องOlympic Cement
ศูนย์ศิลปะชีพบางไทร เหล่านี้เป็นต้น
อีกทั้งยังสร้างสรรค์ผลงานในโครงการสนับสนุนการท่องเที่ยวต่างๆ ของภาครัฐ
การแข่งขันกีฬามหาวิทยาลัยของโลก (universiade) และมีความภาคภูมิใจอันมีส่วนร่วม
ในการผลิตการภาพยนตร์และจัดงานในการเฉลิมฉลองครองราชย์ครบ 60
ปีของพระบาทสมเด็จพระเจ้าอยู่หัวภูมิพลอดุลยเดชมหาราช เป็นต้น ในอนาคตบริษัทกลุ่มแม็ทชิ่ง
จะยังคงเพิ่มขีดความสามารถในบุคลากรและการสร้างสรรค์ผลงาน
รวมทั้งคงปรับฐานการผลิตโดยเน้นการเพิ่มประสิทธิภาพควบคู่กันไป
บริษัทยังคงยึดมั่นในคำสัญญาที่จะสร้างสรรค์ผลงานคุณภาพและทำกำไรสูงสุดให้กับผู้ถือหุ้นอย่างมั่นคงสืบไป

-   งานที่ยังไม่ส่งมอบ

ปัจจุบันในส่วนของบริษัท
มีงานผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในเดือนมกราคม
2550 มูลค่า 6.18 ล้านบาท

3.2 ธุรกิจให้เช่าอุปกรณ์และบริการ

3.2.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณาทางโทรทัศน์
ซึ่งผ่านการดำเนินงานของบริษัท เกียร์เฮด จำกัด โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 MM , 16 MM , HD ,DV และ High Speed Degital Camera

- อุปกรณ์ไฟ เช่น Tungsten ,Daylight ,Florescent และ Lighting Grip

- อุปกรณ์เสียง เช่น เครื่องบันทึกเสียง , เครื่องผสมเสียง และไมโครโฟน

- อุปกรณ์กริ๊ป เช่น เครน , ดอลลี่ และ Remote Head

- อุปกรณ์ริก เป็นอุปกรณ์ที่จัดทำขึ้นมาเป็นพิเศษ
เพื่อใช้ในการถ่ายทำให้ได้ภาพยนตร์โฆษณาตามความต้องการของลูกค้าโดยเฉพาะ เช่น สลิง
อุปกรณ์ติดตั้งในรถยนต์เพื่อให้สามารถทำการถ่ายทำขณะรถวิ่งได้ และรถบรรทุกติดเครน

- รถตู้บริการ รถน้ำดื่มบริการ รถห้องน้ำบริการและรถมอเตอร์โฮม

การให้เช่าอุปกรณ์นั้น
จะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถบัส เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันเวลาตามความต้องการของลูกค้า

โดยในปี 2549 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 120.87 ล้าน บาท หรือคิดเป็นร้อยละ 12.20 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
ธุรกิจผลิตรายการทางโทรทัศน์ ธุรกิจผลิตภาพยนตร์เรื่องและการจัดกิจกรรมการแสดงต่างๆ
(Events) ซึ่งมีการใช้อุปกรณ์ของบริษัทอยู่ตลอดเวลา โดยในช่วงปี 2548- 2549
รายได้จากการให้บริการและเช่าอุปกรณ์ประมาณ 35.34%และ 34.13 %
ตามลำดับมาจากบริษัทในกลุ่มแม็ทชิ่ง

2. บริษัทนอกกลุ่มแม็ทชิ่ง ได้แก่

-บริษัทผลิตภาพยนตร์โฆษณาทั้งในและต่างประเทศ

-บริษัทผลิตภาพยนตร์เรื่อง ทั้งในและต่างประเทศ

-บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
บริษัทดังกล่าวจะทำการเช่าอุปกรณ์ต่อจากบริษัท

  -บริษัทผลิตรายการโทรทัศน์ ละคร มิวสิควีดีโอ และ การจัดกิจกรรมการแสดงต่างๆ (Events)

3.2.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
ซึ่งส่วนใหญ่เป็นอุปกรณ์ที่นำเข้ามาจากต่างประเทศ เนื่องจากเป็นอุปกรณ์ที่มีคุณภาพและมีมาตรฐาน
อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
บริษัทก็เลือกที่จะจัดซื้อจากแหล่งภายในประเทศ

2. บุคลากร
บริษัทมีนโยบายในการฝึกอบรมพนักงานให้มีทักษะและความชำนาญในการใช้และจัดเก็บอุปกรณ์เครื่องมือต่างๆ
เพราะบริษัทถือว่าบุคลากรเป็นปัจจัยสำคัญมาก

3.2.3 การตลาดและภาวะการแข่งขัน

-   กลยุทธ์ทางการตลาด

  1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

  2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

  3. แพกเก็จเรื่องราคาการให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

-   ภาวะอุตสาหกรรม

ธุรกิจให้เช่าอุปกรณ์เป็นธุรกิจเกี่ยวเนื่องจากอุตสาหกรรมการผลิตภาพยนตร์โฆษณา ละคร
รายการทางโทรทัศน์ การจัดกิจกรรมการแสดงและภาพยนตร์
ซึ่งแนวโน้มอุตสาหกรรมธุรกิจให้เช่าอุปกรณ์มีโอกาสทรงตัวหรือลดลง
ขึ้นอยู่กับสถานการณ์การเมืองและเศรษฐกิจของประเทศ โดยแบ่งตามกลุ่มธุรกิจดังต่อไปนี้

-ธุรกิจผลิตภาพยนตร์โฆษณา อาจมีการเปลี่ยนแปลงโดยมีนโยบายจากภาครัฐ
ในการจำกัดโฆษณาเครื่องดื่มประเภทแอลกอฮอล์ และเกิดการปฏิรูปการปกครอง
ทำให้มีการชะลอผลิตภาพยนตร์โฆษณาสินค้าในกลุ่มนี้

-ธุรกิจผลิตละครโทรทัศน์ รายการโทรทัศน์
และการจัดกิจกรรมการแสดงที่มีการผลิตอยู่อย่างต่อเนื่อง เพราะเป็นธุรกิจที่มีความต้องการ
และเป็นที่นิยมจากผู้ชมอยู่อย่างสม่ำเสมอ

-ธุรกิจผลิตภาพยนตร์ ในช่วงปีที่ผ่านมาถือว่าเป็นธุรกิจที่มีความต้องการใช้อุปกรณ์เพิ่มมากขึ้น
เนื่องจาก

1.  ภาพยนตร์ไทยเริ่มมีการเข้าสู่ตลาดต่างประเทศ
    ทำให้ผู้ผลิตภาพยนตร์นั้นเริ่มมีการลงทุนสร้างภาพยนตร์ที่สามารถทำการตลาดทั้งภายในและต่างประเทศได้ด้วย

2.  การที่ประเทศไทยมีสถานที่ที่มีทัศนียภาพสวยงาม เป็นที่ยอมรับจากต่างชาติ
    รวมถึงการที่รัฐบาลไทยมีการสนับสนุนให้ผู้ผลิตภาพยนตร์ต่างประเทศเข้ามาดำเนินการถ่ายทำภาพยนตร์ได้
    ส่งผลให้มีผู้ผลิตภาพยนตร์จากต่างประเทศเข้ามาผลิตภาพยนตร์ในประเทศไทยอย่างต่อเนื่อง
    ซึ่งการผลิตภาพยนตร์ต่างประเทศแต่ละเรื่องส่วนใหญ่จะมีงบในการใช้อุปกรณ์เพื่อการถ่ายทำอยู่ในระดับสูง
    และการเช่าอุปกรณ์ในประเทศไทยมีราคาถูกกว่า
    ไม่ต้องเสียเวลาในการขนเครื่องมืออุปกรณ์เข้ามาในประเทศ
    ซึ่งจะต้องมีขั้นตอนในการนำของเข้ามาในประเทศที่ยุ่งยาก
    ทำให้ผู้ผลิตภาพยนตร์ต่างประเทศส่วนใหญ่หันมาเช่าอุปกรณ์จากแหล่งในประเทศ

-   ภาวะการแข่งขัน

จากการประเมินสถานการณ์เศรษฐกิจในปี 2549-2550
คาดว่าสภาวะเศรษฐกิจของประเทศไทยจะมีการเติบโตประมาณ 4.0 -4.5 %
และอัตราเงินเฟ้อเป็น 2.5 – 4.0 %
และมีการเร่งการใช้จ่ายเงินจากภาครัฐทำให้มีเม็ดเงินไหลเวียนอยู่ในตลาดมากขึ้น
แต่จากภาวะอุทกภัยที่แผ่ขยายเป็นบริเวณกว้างในพื้นที่เขตภาคกลาง
ทำให้คาดว่าสถานการณ์เศรษฐกิจปี 2550 คงจะทรงตัวจนถึงปลายปี
ประกอบกับทางภาครัฐมีนโยบายจำกัดสิทธิ์ในการโฆษณาเครื่องดื่มประเภทแอลกอฮอล์
ซึ่งอาจมีผลกระทบกับการขยายตัวของวงการโฆษณา นอกจากนี้เจ้าของผลิตภัณฑ์ต่างๆ
ยังมีการจำกัดงบประมาณด้านโฆษณา ซึ่งส่งผลให้งบประมาณในการผลิตถูกบีบให้ลดลง
และมีผลกระทบโดยตรงกับธุรกิจให้เช่าอุปกรณ์ ทำให้มีการแข่งขันกันรุนแรงมากขึ้น

ภาวะอุตสาหกรรมธุรกิจให้เช่าอุปกรณ์ถ่ายทำภาพยนตร์ในปี 2549 มีการแข่งขันสูง
และงบการผลิตภาพยนตร์โฆษณาถูกกดราคาลง ทำให้ลูกค้าจำเป็นลดค่าใช้จ่ายในทุกๆด้าน
รวมทั้งค่าเช่าอุปกรณ์ด้วย
ซึ่งลูกค้าจะใช้บริการจากบริษัทให้เช่าอุปกรณ์ที่เสนอราคาต่ำที่สุดในคุณภาพที่พอรับได้

หากพิจารณาธุรกิจให้เช่าอุปกรณ์ในประเทศไทยแล้วจะพบว่า
ผู้ประกอบธุรกิจให้เช่าอุปกรณ์มีอยู่เป็นจำนวนมาก
แต่ละบริษัทต่างก็แสวงหากลยุทธ์ในการนำเสนอและชี้ชวนให้ลูกค้ามาเช่าอุปกรณ์
ซึ่งกลยุทธ์หลักคือการให้ส่วนลดที่จูงใจ ทั้งนี้ในปี 2548
นี้มีผู้ประกอบการรายใหม่เกิดขึ้นด้วยเงินลงทุนประมาณ 150 ล้านบาท คือ บริษัท ไลท์เฮ้าส์ ฟิล์ม
เซอร์วิส จำกัด ก่อให้เกิดภาวการณ์แข่งขันที่รุนแรงยิ่งขึ้น

สำหรับทางด้านกองถ่ายภาพยนตร์ต่างประเทศ ซึ่งก็อยู่ในสภาวะที่มีการแข่งขันสูงมากด้วย
และจากสถานการณ์เศรษฐกิจการเมืองและภัยธรรมชาติ ทำให้ภาพยนตร์ต่างประเทศหลายๆ
เรื่องตัดสินใจเลื่อนกำหนดการถ่ายทำออกไปในต้นปี 2550 แต่อย่างไรก็ตามในปี 2549
บริษัทก็ยังมีโอกาสให้บริการบางส่วนกับทีมงานต่างประเทศ เช่น ภาพยนตร์ Big Hit in
Bangkok โดยเสนอบริการอุปกรณ์แผนกริกและรถบริการห้องน้ำ เป็นต้น

การวิเคราะห์คู่แข่งในธุรกิจให้เช่าอุปกรณ์ อาทิเช่น

-   Light House + Big Eye เป็นบริษัทขนาดใหญ่ที่มีการลงทุนมากกว่า 100 ล้านบาท
    ลูกค้าส่วนใหญ่เป็นกลุ่ม Production House ขนาดกลางถึงขนาดใหญ่

-   Siam Lite และ Camera Corner เป็นบริษัทให้เช่าอุปกรณ์ในเครือของ Siam Studio
    มีรายได้จากหนังไทย, หนังต่างประเทศและงานละคร และ Siam Lite
    มีการขยายตลาดด้านต่างประเทศ โดยมีการเปิดบริษัท Siam Lite International
    และมีการลงทุนรถบริการ เช่น รถบัสมอเตอร์โฮม , รถบัสกล้อง , รถ make up
    เพื่อรองรับงานต่างประเทศโดยเฉพาะ

-   V.S. Service
    เป็นบริษัทที่มีประสบการณ์และความสัมพันธ์อันยาวนานกับผู้ประสานงานภาพยนตร์ต่างประเทศอันดับต้นๆ
    ของประเทศ ทำให้มีชื่อเสียงในการให้บริการภาพยนตร์ต่างประเทศ เป็นต้น
    และเพื่อดำรงความสามารถในการแข่งขัน บริษัทได้ตระหนักถึงความสำคัญ 2 สิ่งหลักคือ
    โปรแกรมการขายที่จูงใจและการดำรงให้มีอุปกรณ์ที่มีความทันสมัย
    ตรงตามความต้องการของลูกค้าตลอดจนการเปลี่ยนแปลงทางเทคโนโลยี
    โดยบริษัทมีการจัดหาอุปกรณ์ใหม่ๆ ตรงตามความต้องการของลูกค้าอย่างต่อเนื่อง
    และมีหน่วยงานรักษาอุปกรณ์ให้ดำรงอยู่ในสภาพที่พร้อมจะใช้งานได้ตลอดเวลา
    รวมทั้งการจัดให้มีบุคลากรที่มีความรู้และทักษะในการใช้อุปกรณ์ให้แก่ลูกค้า
    ซึ่งการใช้นโยบายดังกล่าวทำให้บริษัทเชื่อว่าจะสามารถรักษาความสามารถในการแข่งขันได้

-   งานที่ยังไม่ได้ส่งมอบ

- ไม่มี -

3.3 ธุรกิจผลิตรายการโทรทัศน์

3.3.1 ลักษณะผลิตภัณฑ์หรือบริการ

-   ลักษณะการให้บริการ

บริษัท แม็ทชิ่ง บรอดคาสท์ จำกัด เป็นบริษัทย่อยในเครือของกลุ่มบริษัทแม็ทชิ่ง
เพื่อดำเนินธุรกิจผลิตรายการโทรทัศน์
โดยซื้อเวลาจากทางสถานีเพื่อออกอากาศรายการโทรทัศน์และขายโฆษณา
กล่าวคือรายได้มาจากการขายเวลาโฆษณา
และจากการโปรโมตสินค้าและบริการในรายการโทรทัศน์โดยผ่านให้บริษัทตัวแทนโฆษณาหรือเจ้าของสินค้าโดยตรงซื้อเวลาเพื่อทำการโฆษณา
ซึ่งกรณีที่รายการเป็นที่นิยม จะทำให้รายได้จากการโฆษณาเพิ่มมากขึ้น

ในปี 2549 บริษัทมีการผลิตรายการโทรทัศน์ 2 รายการคือ รายการ “ปลดหนี้” และรายการ “
ถูกแล้วแถม” แต่อย่างไรก็ตาม
จากการเปลี่ยนแปลงผังรายการของสถานีโทรทัศน์ทำให้บริษัทถูกยกเลิกรายการ “ ถูกแล้วแถม”
ดังนั้นปัจจุบันบริษัทยังคงผลิตรายการ “ปลดหนี้” รายการเดียวโดยได้รับความนิยมอย่างมาก
ปัจจุบันรายการดำเนินงานมากกว่า 6 ปีแล้ว รายการ “ปลดหนี้” ออกอากาศทุกวันเสาร์ เวลา
14.45-15.15 น. ทางสถานีโทรทัศน์กองทัพบกช่อง 7 โดยในปี 2549
รายได้ของกลุ่มบริษัทแม็ทชิ่งจากการจัดรายการโทรทัศน์มีจำนวน 86.70 ล้านบาท คิดเป็นร้อยละ
8.75 ของรายได้รวมทั้งหมด

-   นโยบายและการกำหนดราคา

บริษัทมีนโยบายการกำหนดอัตราค่าโฆษณา ให้มีความเป็นธรรมและคุ้มค่า
เพื่อรักษาความสัมพันธ์อันดีในระยะยาวกับลูกค้า
ซึ่งการกำหนดราคาจะพิจารณาจากความนิยมของรายการ คู่แข่ง
สถานีโทรทัศน์และช่วงเวลาที่ออกอากาศ
ซึ่งรายการปลดหนี้มีอัตราค่าโฆษณาอยู่ในระดับปานกลางซึ่งเป็นอัตราที่สามารถแข่งขันได้กับคู่แข่งในอุตสาหกรรม
อย่างไรก็ตามด้วยฝ่ายบริหารได้มีนโยบายในการสร้างความร่วมมือระหว่างบริษัทในเครือ
ในการสร้างรูปแบบการจำหน่ายแบบแพ็กเกจระหว่างบริษัทย่อยด้วยกัน เช่น
การขายโฆษณารายการโทรทัศน์ร่วมกับการขายโฆษณาในการจัดอีเว้นท์
หรือในสื่ออื่นๆในกลุ่มบริษัทแม็ทชิ่งซึ่งยังผลให้มีส่วนช่วยในการกำหนดราคาให้มีความยืดหยุ่นและสนองความต้องการของลูกค้าโฆษณาได้มากยิ่งขึ้น

-   การจำหน่ายและช่องทางการจัดจำหน่าย

การขายเวลาโฆษณา (Air Time) การขายเวลาโฆษณาถูกกำหนดโดยกรมประชาสัมพันธ์
โดยรายการออกอากาศ 1 ชั่วโมงสามารถโฆษณาได้ 10 นาที
อย่างไรก็ตามในกรณีที่บริษัทสามารถขายโฆษณาได้เกินกว่านี้
บริษัทสามารถซื้อเวลาโฆษณากับทางสถานีได้เพิ่มอีก 2.30 นาทีต่อการออกอากาศ 1 ชั่วโมง
สำหรับรายการ “ปลดหนี้” ออกอากาศ 30 นาที โฆษณาได้ 5 นาที

-   ลูกค้าและลูกค้ากลุ่มเป้าหมาย

-กลุ่มผู้ชมรายการ

กลุ่มผู้ชมรายการปลดหนี้ : กลุ่มผู้ชมทุกเพศ ทุกวัย เป็นกลุ่มคนที่มีรายได้ระดับกลาง
โดยกลุ่มผู้ชมส่วนใหญ่อาศัยอยู่ในเขตปริมณฑลและต่างจังหวัด
ซึ่งทั้งนี้ทางรายการปลดหนี้ได้มีการออกอากาศทางสถานีโทรทัศน์สีกองทัพบกช่อง 7
ซึ่งเป็นสถานีที่มีการแพร่ภาพออกอากาศครอบคลุมพื้นที่ทุกจังหวัดในประเทศไทย
จึงทำให้กลุ่มเป้าหมายไม่มีปัญหาในการรับชมรายการ

-กลุ่มลูกค้าเป้าหมาย แบ่งเป็น 2 ประเภทดังนี้คือ

1. กลุ่มบริษัทตัวแทนโฆษณา (Ad Agency)
คือกลุ่มบริษัทที่เป็นผู้วางแผนและซื้อสื่อโฆษณาประชาสัมพันธ์ให้กับสินค้าหรือบริการสินค้า
ให้กับเจ้าของสินค้านั้นๆ โดยอาจจะวางแผนซื้อสื่อ เป็นระยะเวลา 1 เดือน 3 เดือน 6 เดือน
หรือ 1 ปี โดยรายได้จากกลุ่มบริษัทตัวแทนโฆษณานี้คิดเป็นร้อยละ 90 ของรายได้ทั้งหมด

2. กลุ่มบริษัทที่เป็นเจ้าของสินค้าหรือลูกค้าตรง ( Direct Client) ได้แก่
บริษัทห้างร้านเอกชนทั่วไป
ที่มีหน่วยการตลาดหรือมีความสามารถกำหนดแนวทางโฆษณาและประชาสัมพันธ์ได้เอง
โดยติดต่อซื้อเวลาโฆษณากับบริษัทโดยตรง ไม่ได้ผ่านบริษัทตัวแทนโฆษณา
ลูกค้ากลุ่มนี้จะมีขนาดเล็กกว่าและมีงบประมาณในการโฆษณาน้อยกว่า

3.3.2 การจัดหาผลิตภัณฑ์และบริการ

1.การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัทมีสัญญาเช่าสถานีโทรทัศน์ กับสถานีโทรทัศน์กองทัพบกช่อง 7
ในการนำรายการแพร่ภาพออกรายการ

2 การผลิตรายการโทรทัศน์ โดยครอบคลุมตั้งแต่การคิดรูปแบบ การนำเสนอและการผลิตรายการ
โดยรายการของบริษัท คือ รายการ “ปลดหนี้”
เป็นรายการเกมโชว์ประเภทสาระและบันเทิงเน้นการถ่ายทำนอกสถานที่ทั่วประเทศไทย
เป็นรายการที่ให้ผู้ร่วมรายการเล่มเกมและผู้ชมทางบ้านมีส่วนร่วมเพื่อแข่งขันชิงรางวัล
โดยมุ่งเน้นให้ผู้ร่วมรายการและผู้ชมรายการได้รับทั้งความบันเทิงและสาระเน้นการช่วยเหลือคนในสังคมที่ขาดแคลนทุนทรัพย์
มีการสอดแทรกเนื้อหา แง่คิดและความรู้ต่างๆไว้ในรายการผ่านความสามารถของผู้เล่นเกม
หรือการสัมภาษณ์ผู้ร่วมรายการหรือวิทยากร

3.3.3การตลาดและภาวะการแข่งขัน

-   ภาวะอุตสาหกรรม

สำหรับปี 2549 ที่ผ่านมา ดังได้กล่าวไว้ในหัวข้อ 3.1.3 แล้ว่า จากการสำรวจของ นีลสัน มีเดีย
( Neilsen Media Research)
อุตสาหกรรมโฆษณาในปัจจุบันสื่อโทรทัศน์ยังคงเป็นสื่อที่กว้างขวางและสามารถเข้าถึงผู้บริโภคได้รวดเร็วและครอบคลุมอย่างมีประสิทธิภาพมากที่สุด
โดยมีจำนวนผู้รับชมที่มากที่สุด
และยังสามารถให้ข้อมูลรายละเอียดของสารที่ต้องการสื่อได้ดีที่สุดเมื่อเทียบกับสื่อรูปแบบอื่นๆ

ในปี 2549 จากการเปรียบเทียบความเติบโตของค่าใช้จ่ายสื่อโฆษณาปี 2548-2549
ซึ่งเป็นผลจากการสำรวจของนีลสัน มีเดีย ( Neilsen Media Research)
ดังแสดงในภาพในหัวข้อ 3.1.3 เมื่อเปรียบเทียบกับส่วนแบ่งการตลาดระหว่างสื่อโฆษณาต่างๆ
พบว่าสื่อโทรทัศน์เป็นสื่อที่มีส่วนแบ่งทางการตลาดสูงสุดเสมอมา
เนื่องจากเป็นสื่อที่สามารถเข้าถึงผู้บริโภคได้จำนวนมากและนำเสนอได้ทั้งภาพและเสียงพร้อมกัน
โดยมีส่วนแบ่งทางการตลาดในปี 2549 สูงถึงร้อยละ 59.32 ของมูลค่าตลาดรวม
นอกจากนี้มูลค่าการโฆษณาผ่านสื่อโทรทัศน์ยังมีการเติบโตอย่างต่อเนื่องระหว่างปี 2544-2549
โดยมูลค่าการโฆษณาผ่านสื่อโทรทัศน์ในปี 2549 ที่ 53,296 ล้านบาท เติบโตในอัตราร้อยละ 6.55
เมื่อเทียบกับปี 2548 อย่างไรก็ตามเมื่อเทียบเป็นร้อยละ อัตราการเจริญเติบโตเป็นแบบถดถอย
จากปี 2545-2549 คิดเป็นร้อยละ 13.2 และ 6.5 ตามลำดับ

ภาพที่ 1 อัตราการเจริญเติบโตเมื่อเปรียบเทียบกับปี 2544-2549
ของการใช้จ่ายโฆษณาผ่านสื่อโทรทัศน์

[]

แหล่งที่มา : Nielsen Media Research

สำหรับในปัจจุบันมีผู้ประกอบกิจการสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า (
Free TV) ทั้งสิ้น 6 ราย ได้แก่ ช่อง 3 , ช่อง 5 , ช่อง 7 , ช่อง 9 , ช่อง 11 และช่อง
ไอทีวี โดยในปี 2549 ช่อง 7 และช่อง 3
มีส่วนแบ่งทางการตลาดด้านรายได้และด้านจำนวนผู้ชมสูงกว่าช่องอื่นๆ
โดยมีส่วนแบ่งเม็ดเงินโฆษณาผ่านสื่อโทรทัศน์ประมาณ 30% และ 25% ตามลำดับ
อย่างไรก็ตามจะเห็นได้ว่าสถานีอื่นๆก็มิได้หยุดนิ่งและมีการปรับเปลี่ยนเพื่อเพิ่มความสามารถในการแข่งขัน
โดยที่ผ่านมา ช่อง 7,9 และช่องไอทีวี
มีการปรับปรุงรูปแบบการนำเสนอและมีการเพิ่มรายการโทรทัศน์ใหม่หลายรายการทั้งสาระข่าวสารและความบันเทิงตามความนิยมของผู้ชมโทรทัศน์
ซึ่งฝ่ายบริหารของแต่ละสถานีมีการวางกลยุทธ์การดำเนินธุรกิจที่มีประสิทธิภาพมากยิ่งขึ้น
รวมทั้งการหาพันธมิตรทางธุรกิจและปรับเปลี่ยนผังรายการเพื่อเสริมสร้างศักยภาพในการแข่งขันมีแนวโน้มสูงขึ้น
สำหรับบริษัทมีสถานีโทรทัศน์ช่อง 7 เป็นพันธมิตรทางธุรกิจที่แข่งแกร่ง

อนึ่งสำหรับในปี 2549
ด้วยเหตุผลปัจจัยการกระทบทางเศรษฐกิจของประเทศทั้งจากภายในและภายนอก อาทิ
ราคาน้ำมันที่ราคาสูง ภาวะเงินเฟ้อ อัตราการแลกเปลี่ยนเงินตรา ภาวะความไม่สงบทางภาคใต้
และโรคระบาดไข้หวัดนก ยิ่งกว่านั้นภาวะความไม่สงบทางด้านการเมืองโดยเฉพาะตั้งแต่ไตรมาสที่
1 และในไตรมาสที่ 3
มีการเปลี่ยนแปลงทางการเมืองซึ่งส่งผลกระทบโดยตรงต่อธุรกิจการผลิตรายการโทรทัศน์และการโฆษณาอย่างเห็นได้ชัด
อาทิเช่น การปรับผังรายการต่างๆ โดยเฉพาะการปรับลดการผลิตรายการบันเทิงลง
การปรับเปลี่ยนคณะผู้บริหารสถานีโทรทัศน์ การเพิ่มมาตรการเชิงนโยบายสาธารณะมากขึ้น
การควบคุมโฆษณาที่เกี่ยวข้องกับสุราและบุหรี่ การเพิ่มรายการเสริมสร้างความรู้
การส่งเสริมสังคมวัฒนธรรมไทยอันดีงามมากขึ้น เหล่านี้เป็นต้น
ซึ่งมาตรการเหล่านี้ส่งผลกระทบโดยตรงต่อรูปแบบการผลิตรายการโทรทัศน์รวมทั้งการโฆษณาโดยตรง
อย่างไรก็ตาม
การผลิตรายการโทรทัศน์ที่มีคุณภาพและเป็นที่นิยมรวมถึงกระบวนการได้มาซึ่งเวลาออกอากาศต้องอาศัยทั้งความคิดริเริ่มสร้างสรรค์ในการนำเสนอรายการที่แตกต่างเพื่อสร้างความนิยมจากผู้ชมโทรทัศน์
รวมถึงประสบการณ์และความสามารถในการผลิตด้วยความเป็นมืออาชีพ
เพื่อสร้างความเชื่อถือกับทางสถานีและผู้ซื้อโฆษณาและเจ้าของสินค้าและบริการ

-   ภาวะการแข่งขัน

ดังได้กล่าวไว้ตอนต้น สำหรับภาวะการแข่งขันนับวันทวีความรุนแรง
รายการโทรทัศน์ต่างๆมีทั้งรายการยอดนิยมและเสื่อมความนิยมอย่างรวดเร็ว
ซึ่งขึ้นอยู่กับกระแสความนิยมของผู้บริโภคที่เปลี่ยนแปลงอยู่ตลอดเวลา กล่าวคือ
รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือโปรโมตสินค้าหรือบริการกับรายการโทรทัศน์ใด
บริษัทตัวแทนโฆษณารวมทั้งคู่แข่งขันจำนวนมาก
ผู้ผลิตรายการโทรทัศน์จึงต้องปรับปรุงและพัฒนารูปแบบรายการให้น่าสนใจอยู่เสมอ
เพื่อฉีกหนีคู่แข่งใหม่ๆ รักษาและขยายกลุ่มผู้ชมเป้าหมายเดิมของตนเองเอาไว้
นอกจากความสามารถและความเชี่ยวชาญ ความคิดสร้างสรรค์ในการผลิตแล้ว
รายการจะต้องหาจุดตำแหน่งหรือจุดยืนของตนเองที่ทำให้รายการให้โดดเด่นและแตกต่างจากคู่แข่ง
เพื่อให้กลุ่มผู้ชมเป้าหมายติดตามรับชมรายการ ซึ่งได้แก่
ความคิดสร้างสรรค์ในการนำเสนอรูปแบบรายการ ผู้ดำเนินรายการ ดารารับเชิญที่น่าสนใจ
การจัดกิจกรรมร่วมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัลหรือของกำนัลจากรายการ และการโฆษณาประชาสัมพันธ์รายการ เหล่านี้เป็นต้น
นอกจากนี้ ต้องคำนึงถึงช่วงเวลา และวันที่แพร่ภาพออกอากาศด้วย
เพราะรูปแบบการนำเสนอของรายการแบบหนึ่ง
ในวันและเวลาที่ต่างกันก็จะหมายถึงกลุ่มผู้ชมเป้าหมายที่แตกต่างกันออกไปด้วย

อนึ่ง รายการปลดหนี้ ทางสถานีโทรทัศน์สีกองทัพบกช่อง 7 ที่ได้ดำเนินการออกอากาศมาถึงปีที่ 7
แล้ว และมีผู้ชมจำนวนมากติดตามชมรายการอย่างต่อเนื่อง
ซึ่งมาจากการที่บริษัทมุ่งเน้นเพื่อให้ผู้ชมมีส่วนร่วมในรายการ มีกิจกรรม
และทำการโฆษณาประชาสัมพันธ์รายการ
ทำให้รายการของบริษัทได้รับความนิยมจากกลุ่มผู้ชมเป้าหมายและได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ

-   กลยุทธ์ทางการตลาด

การสร้างสรรค์และพัฒนารายการ ในปี 2549
บริษัทมีการกำหนดกลยุทธ์ทางการตลาดเพื่อให้สามารถแข่งขันกับคู่แข่งได้
โดยมุ่งเน้นพัฒนาปรับปรุงรายการอย่างต่อเนื่องทั้งในด้านรูปแบบรายการ เนื้อหาสาระ
และความบันเทิง โดยสำหรับรายการ “ปลดหนี้” ได้มีการปรับรูปแบบรายการ อาทิเช่น
ให้พิธีกรที่ดำเนินรายการในสตูดิโอได้มีส่วนร่วมในรายการมากขึ้น
มีการดำเนินรายการนอกสถานที่มากขึ้นเพื่อเป็นการเข้าถึงกลุ่มผู้ชมรายการอย่างทั่วถึง
การนำดารายอดนิยมรับเชิญมาร่วมสร้างสีสันและความบันเทิงซึ่งคาดว่าจะช่วยเพิ่มจำนวนผู้ชมหรือกลุ่มเป้าหมาย
(เรทติ้ง) ให้กับรายการได้มากขึ้น
นอกจากนี้ไม่เพียงแต่จะมีกลุ่มผู้ชมเป้าหมายจากการแพร่ภาพออกอากาศเท่านั้น
ยังมีกลุ่มผู้ชมเป้าหมายที่ติดตามชมการถ่ายทำรายการ ณ สถานที่จริงด้วย นอกจากนี้ในปี 2549
บริษัทได้เพิ่มประสิทธิภาพการขาย ช่องทางจำหน่าย และส่งเสริมการจำหน่าย
โดยเน้นการจัดกิจกรรมในพื้นที่การถ่ายทำรายการจริงให้กับสินค้าและบริการต่างๆที่มีความต้องการที่จะเจาะเข้าถึงกลุ่มผู้บริโภคเป้าหมายในพื้นที่ต่างๆ
ซึ่งได้รับผลการตอบรับและประสบความสำเร็จเป็นอย่างมาก และจะได้ขยายผลในปีต่อๆไป

สำหรับในปี 2550 บริษัทมีกลยุทธ์ในการรุกขยายแบบค่อยเป็นค่อยไป
และเพื่อเพิ่มความสามารถในการแข่งขัน โดยคงรายการ “ ปลดหนี้”
พร้อมกับมีแผนการในการเริ่มรายการใหม่ๆ
ซึ่งมีกลยุทธ์ในการปรับเปลี่ยนความคิดสร้างสรรค์รูปแบบรายการให้ใหม่สดทันสมัยและสอดคล้องกับกลุ่มเป้าหมาย
โดยบริษัทคาดว่าจะได้รับการตอบสนองจากผู้ชมและลูกค้าได้เป็นอย่างดี

-   งานที่ยังไม่ได้ส่งมอบ

ปัจจุบันในส่วนของบริษัท มีงานการผลิตรายการโทรทัศน์ที่ยังอยู่ในระหว่างการตัดต่อ
และคาดว่าจะผลิตเสร็จออกอากาศภายในเดือนมกราคม 2550 มูลค่า 0.76 ล้านบาท

3.4 ธุรกิจจัดกิจกรรม (Below The Line Activity)

3.4.1 ลักษณะผลิตภัณฑ์หรือบริการ

-   ลักษณะการให้บริการด้าน Below The Line Activity

จากสภาพแวดล้อมทางการตลาด ที่ส่งผลให้เจ้าของผลิตภัณฑ์ มีความต้องการในการสร้าง Brand
ในลักษณะที่มีการเข้าถึงผู้บริโภคแบบตรง ( One on One communication )
มากกว่าที่จะใช้สื่อโฆษณาในการสื่อสาร Brand แบบกว้าง ( Mass Communication )
จึงส่งผลให้ธุรกิจ Below The Line มีการเติบโตมากขึ้นทุกปี
นอกจากนี้เมื่อพิจารณาในลักษณะของการบริการ ของบริษัท แม็ทชิ่ง เอ็นเตอร์เทนเม้นท์ จำกัด
ในระยะเวลา ประมาณ 6 – 8 เดือน ที่ผ่านมาในปี พ.ศ. 2549
พบว่าลักษณะการให้บริการได้มีการปรับเปลี่ยนรูปแบบจากการเป็น Event Promoter
เป็นลักษณะการให้บริการทางด้านกิจกรรมการตลาดที่มีความหลากหลายรูปแบบมากขึ้น
รวมทั้งการวางแผนการส่งเสริมการตลาดด้วย

จากการเปลี่ยนแปลงทางสภาพแวดล้อมทางธุรกิจ ทางบริษัท แม็ทชิ่ง เอ็นเตอร์เทนมเนท์ จำกัด
จึงวางแผนในการขยายลักษณะการให้บริการแก่ลูกค้า ด้วยกิจกรรม Below The Line Activity
ดังนี้

1.  การเป็นผู้จัดกิจกรรมรายการแสดง (Event Promoter)
    โดยจัดหาการแสดงที่น่าสนใจจากทั่วโลก นำเข้ามาแสดงในประเทศ
    รวมถึงการจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม

2.  การรับจ้างเป็นผู้จัด สร้างสรรค์กิจกรรม และผู้ผลิตงาน (Event Organizer & Service
    Provider) โดยใช้ความคิดริเริ่ม ความแปลกใหม่ในรูปของการให้บริการ
    จัดหาและติดต่อสถานที่ อุปกรณ์ประกอบฉาก แสง เสียง ไฟ หรือ
    รวมทั้งสร้างสรรค์การผลิตงานและกิจกรรมให้แก่ ลูกค้า ทั้งภาครัฐ และเอกชน
    รวมถึงการบริหารการนำเสนอรายการต่างๆ เช่น
    การจัดการประกวดนางงามมิสไทยแลนด์ยูนิเวอร์ส ประจำปี 2549 ,
    งานนิทรรศการเฉลิมพระเกียรติพระบาทสมเด็จพระเจ้าอยู่หัว กับการพัฒนาอย่างยั่งยืน ,
    โครงการ ฮอนด้า 31 ขา สามัคคี ปีที่ 2

3.  การวางแผนการสื่อสารการตลาดให้กับลูกค้า โดยนำเสนอแผนงานในลักษณะของการบูรณาการ
    ( Integrated Marketing Communication ) โดยเป็นการร่วมทำงานกันในกลุ่มของ
    บริษัท แม็ทชิ่ง สตูดิโอ จำกัด (มหาชน) ที่ทำงานประสานกันในกลุ่ม
    เพื่อนำเสนอแผนงานที่สมบูรณ์ให้กับลูกค้า อาทิ โครงการ Metro Mall ของ BMCL เป็นต้น

ทั้งนี้ในปี 2549 บริษัท แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย
มีรายได้จากการจัดกิจกรรมการแสดงจำนวน 211.15 ล้านบาท หรือคิดเป็นร้อยละ 21.31
ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคา โดยพิจารณาจากต้นทุนในการจัดงานหรือผลิตงาน
เป็นปัจจัยพื้นฐานในการกำหนดราคา โดยให้มีผลตอบแทนในระดับที่เหมาะสม
สำหรับค่าสนับสนุนการจัดรายการขึ้นอยู่กับมูลค่ารวมของกิจกรรมการแสดง ,
การจัดงานและรายละเอียดของการจัดกิจกรรมส่งเสริมการตลาดให้แก่ผู้สนับสนุนแต่ละราย
ส่วนในงานบางลักษณะที่เป็นการบริหารงานหรือโครงการ มีการแบ่งผลกำไรในลักษณะ Profit
sharing

-   ลูกค้าและกลุ่มลูกค้าเป้าหมาย

1.  กลุ่มลูกค้าที่เป็นผู้ชม
    โดยกิจกรรมรายการแสดงแต่ละรายการจะมีกลุ่มลูกค้าที่มีลักษณะแตกต่างกันออกไปโดยที่มุ่งเน้นที่กลุ่มคนที่ชื่นชอบการแสดงแต่ละกลุ่ม
    เช่น คอนเสิร์ตต่างประเทศ มุ่งเน้นที่กลุ่มคนที่ชื่นชอบเสียงเพลง กลุ่มนักศึกษา ,
    กลุ่มคนทำงาน , กลุ่มคนรุ่นใหม่ ที่มีกำลังในการซื้อสูง
    และชาวต่างประเทศซึ่งเป็นกลุ่มเป้าหมายรอง ในขณะที่ฮอนด้า 31 ขา สามัคคี
    มุ่งเน้นที่กลุ่มเด็กและผู้ปกครอง

2.  กลุ่มลูกค้าที่เป็นผู้สนับสนุนการจัดรายการ ( ในกรณีที่เป็น Event Promoter ) คือ
    เจ้าของผลิตภัณฑ์หรือบริการที่ต้องการทำการประชาสัมพันธ์ผลิตภัณฑ์หรือบริการของตน
    เพื่อสร้างแบรนด์ของตนให้เป็นที่จดจำแก่กลุ่มเป้าหมาย โดยผ่านการจัดกิจกรรมการแสดงหรือ
    กิจกรรมการจัดงานของบริษัท

3.  กลุ่มลูกค้าที่เป็น เจ้าของผลิตภัณฑ์หรือบริการที่ต้องการให้จัดกิจกรรม Below The line
    Activity หรือ ต้องการแผนงานด้านการสื่อสาร ( IMC )

  3.4.2 การจัดหาและการผลิตรายการ

1.  การกำหนดรูปแบบกิจกรรมการแสดง (Theme) ที่น่าสนใจ
    และมีความเป็นไปได้ในการนำเสนอ

2.  การจัดหาศิลปินและโชว์จากทั่วโลก บริษัทมีการติดต่อผ่านตัวแทน (Broker)
    ของศิลปินหรือเจ้าของโชว์ดังกล่าวในต่างประเทศเพื่อเจรจาทั้งในเรื่องค่าตัวศิลปิน
    กำหนดการแสดง และเงื่อนไขต่างๆ สำหรับศิลปินในประเทศไทย
    บริษัทติดต่อผ่านศิลปินโดยตรงหรือผ่านต้นสังกัดของศิลปิน

3.  การผลิตกิจกรรมพิเศษ การคิดรูปแบบการนำเสนอ สถานที่ในการจัดกิจกรรมการแสดง
    การจัดหาอุปกรณ์และทีมงานสนับสนุนการแสดง รวมทั้งการจัดกิจกรรมต่างๆ
    เพื่อส่งเสริมการแสดงนั้นๆ

3.4.3 การตลาดและภาวะการแข่งขัน

-   สภาพตลาดโดยรวมของธุรกิจ Below The Line

ปัจจัยที่ส่งผลให้ธุรกิจ Below The Line Activity เติบโต มีดังนี้

ประการที่ 1 เรื่องของพฤติกรรมผู้บริโภคที่เปลี่ยนแปลง

พฤติกรรมการบริโภคสื่อที่เปลี่ยนแปลงไปอย่างชัดเจน
เนื่องจากผู้บริโภคมีทางเลือกในการรับสื่อเพิ่มมากขึ้น ไม่ว่าจะเป็นการเกิดของเคเบิล
ทีวีที่ไม่มีโฆษณา สื่อ DVD, สื่อ VCD หรือการถือกำเนิดของสื่อออนไลน์ต่างๆ
ที่มาเป็นตัวเลือกใหม่ๆให้กับผู้บริโภค
ประกอบกับพฤติกรรมการใช้ชีวิตที่เปลี่ยนแปลงไปตามสภาพสังคม
มีการใช้ชีวิตนอกบ้านมากขึ้นด้วยสภาพการทำงานการจราจรและการเปลี่ยนแปลงการใช้วิถีชีวิต

  ประการที่ 2 คือ เรื่องของอัตราค่าสื่อโฆษณาที่แพงขึ้น

อัตราค่าโฆษณาของสื่อหลักต่างๆ อาทิ สื่อทีวี, สื่อสิ่งพิมพ์, สื่อวิทยุ และสื่อกลางแจ้ง
ก็เริ่มมีการปรับอัตราค่าโฆษณาสูงขึ้น จนถึงระดับที่เกิดการเปรียบเทียบถึงความคุ้มค่าต่อการลงทุน
ระหว่างการใช้สื่อโฆษณาในการส่งเสริมการตลาดและกิจกรรมทางการตลาดอื่น ๆ
ในด้านความคุ้มค่า
ดังนั้นในส่วนของเจ้าของผลิตภัณฑ์ที่มีกลุ่มเป้าหมายเฉพาะกลุ่มจึงสนใจที่จะจัดสรรงบประมาณมาใช้ในส่วนของกิจกรรม
Below the line มากขึ้น เนื่องจากสามารถสื่อสารได้ตรงกลุ่มเป้าหมายที่ต้องการมากกว่า

ประการที่ 3 คือ การเกิดของ Media Independent

โดยปกติวงการโฆษณาและมีเดียจะนิยมใช้หลักการคิดค่าธรรมเนียม ในอัตรา 17.65% มาตลอด
ซึ่งในช่วงขาลงของเศรษฐกิจไทยนั้นก็ตรงกับช่วงเวลาที่ในวงการโฆษณาทั่วโลกเริ่มมีการเปลี่ยนแปลงคือการเกิดของ
Media Independent หรือบริษัทที่ทำหน้าที่บริการวางแผนทางด้านมีเดียหรือการซื้อสื่อให้กับลูกค้า
จึงทำให้ มีลูกค้าหลายรายจ้างเอเยนซีผลิตแต่เฉพาะส่วนงานครีเอทีฟเพียงอย่างเดียว
แต่ดำเนินการในการซื้อสื่อเอง
ดังนั้นครีเอทีฟเอเจนซี่จึงเสนอทางเลือกให้ผู้ค้าด้วยการเสนอแคมเปญโฆษณาที่มีทั้ง Above the
Line และ Below the Line ไปพร้อมกัน เพื่อเป็นการสร้างรายได้อีกทางหนึ่ง

  ประการที่ 4 คือ กลไกจากทางภาครัฐ

ปัจจุบันสินค้าหลายประเภทด้วยกันที่ถูกมาตรการควบคุมการเผยแพร่โฆษณาของทางภาครัฐ
ซึ่งก็มีทั้งแบบกำหนดช่วงเวลาของการอนุญาตให้ออกอากาศ อาทิ
เครื่องดื่มที่ผสมแอลกอฮอล์ที่อนุญาตให้ออกอากาศได้หลัง 22.00 น.
และเนื้อหาที่ออกอากาศห้ามเชิญชวนให้คนดูอยากดื่มหรือเกิดการทดลองดื่ม
หรือสินค้าในหมวดของเครื่องดื่มบำรุงกำลังทั้งหลาย
ที่ปัจจุบันทางภาครัฐอนุญาตให้โฆษณาได้ในเชิงของ Corporate Image โดยห้ามบรรยายสรรพคุณ
หรือเชิญชวนให้คนดูอยากบริโภค จากข้อจำกัดของกฎระเบียบของรัฐในการโฆษณา
มีส่วนในการผลักดันให้เจ้าของสินค้าดังกล่าวหันไปใช้กลยุทธ์ Below the line
เพิ่มมากขึ้นอย่างมาก

  ประการที่ 5 คือ ประสิทธิผลของกิจกรรม Below The Line

สามารถวัดผลในด้านยอดขาย ความสนใจ หรือการตอบรับของลูกค้าเป้าหมายได้ง่าย
และรวดเร็วกว่าการโฆษณา ที่เน้นเปลี่ยนทัศนคติให้ลูกค้ารัก-ชอบสินค้า แต่ Below the line
สามารถกระตุ้นให้ลูกค้าตัดสินใจซื้อสินค้า โดยวัดผลได้ชัดเจนกว่า อาทิ
การวัดยอดจำนวนที่มาร่วมงาน การวัดยอดขายสินค้าในงาน เป็นต้น

-   สภาวะการแข่งขัน

จากสภาวะการเติบโตของธุรกิจ Below The Line ในด้านผู้ประกอบการนั้น
สามารถแบ่งผู้ประกอบการทางธุรกิจ Below The Line ได้เป็น 4 กลุ่มใหญ่ คือ

1.  Creative Agency

เป็นกลุ่มธุรกิจที่มีบริการด้านโฆษณาเป็นหลัก แต่เมื่อมีความต้องการทางด้านกิจกรรม Below the
line มากขึ้น จึงทำให้ Creative Agency จึงหันมาให้บริการงาน Below the line
อย่างครบวงจร อาทิ J Walter Thompson มี JWT Promo , Ogilvy มี Ogilvy
Activation , Le Burnett มี Arc Worldwide เป็นต้น

2.  Event Organizer

เป็นกลุ่มธุรกิจที่มุ่งเน้นการนำเสนอกิจกรรม Below The Line Activity โดยเฉพาะ
โดยมีบริการด้านการจัดกิจกรรม Event งาน Road show งานเปิดตัว งานแสดงสินค้าเป็นต้น
Event organizer ในกลุ่มนี้ คือ CM organizer , AV Project , แม่น้ำร้อยสาย , Pico
, We Are Presentation , Fresh Air เป็นต้น

3.  Media

เป็นกลุ่มธุรกิจที่มีการขยายธุรกิจทางจากธุรกิจที่วางแผนด้านสื่อโฆษณา มาให้บริการด้าน Below
The line activity อาทิ GMM Grammy ได้ร่วมทุนกับ Index event agency
ให้บริการอย่างครบวงจรมากขึ้น

4.  Event Promoter

เป็นกลุ่มธุรกิจที่ให้บริการในลักษณะการมุ่งเน้นการนำโชว์ มาแสดง อาทิ บริษัท บีอีซี เทโร จำกัด
ผู้นำเข้าคอนเสิร์ตจากต่างประเทศ หรือ การแสดงโชว์พิเศษต่าง ๆ เป็นต้น

-   แนวโน้มการแข่งขัน

แนวโน้มในการแข่งขันในธุรกิจ Below The line มีค่อนข้างสูง
เนื่องจากมีจำนวนผู้ประกอบการมาก ทั้งรายเล็กและรายใหญ่
นอกจากนี้หากผู้ประกอบการรายใดสามารถนำเสนอกิจกรรมที่เพิ่ม Valued added
ให้ลูกค้าได้มากกว่าจะมีข้อได้เปรียบสูงกว่า ดังนี้

1.  ธุรกิจที่มีข้อได้เปรียบทางด้านสื่อโฆษณา จะสามารถสร้างความพึงพอใจให้ลูกค้าได้มากกว่า
    ในเชิงของการเพิ่มมูลค่าให้กับงานที่นำเสนอ อาทิ จัดกิจกรรมผนวกแผนงานสื่อโฆษณา
    เพื่อการโฆษณา ประชาสัมพันธ์ให้งาน Event นั้น ๆ เป็นต้น

2.  ธุรกิจที่สามารถร่วมผนึกกำลังกับพันธมิตรทางธุรกิจด้านอื่น ๆ
    จะสามารถสร้างงานได้อย่างมีความน่าสนใจ
    เนื่องจากสามารถดึงจุดแข็งจากพันธมิตรทางธุรกิจมาเสริมงานให้น่าสนใจยิ่งขึ้นได้

3.  ธุรกิจที่มีการนำเสนอด้วยความคิดสร้างสรรค์ที่ดี มีความแปลกใหม่ สามารถสร้าง Word of
    mouth หรือ กระแส Talk of The Town

ปัจจัยที่ส่งผลกระทบต่อการจัดกิจรรม Below The Line Activity

1.  กิจกรรมรายการแสดง (Event Promoter)

ปัจจัยที่เกี่ยวข้อง :

ด้านผู้ชม

-   ปัจจัยทางด้านเศรษฐกิจในเรื่องของกำลังซื้อบัตรของผู้ชม

-   ปัจจัยทางด้านสินค้าและบริการอื่น ๆ ที่มีเข้ามาในขณะนั้น
    ซึ่งหากลูกค้ามีทางเลือกในการเลือกรับชมกิจกรรมมาก จะส่งผลกระทบต่อยอดจำหน่ายบัตรได้

-   ปัจจัยทางด้านการเมือง โดยจากเหตุการณ์การวางระเบิดเมื่อปลายเดือนธันวาคม พ.ศ.
    2549 ที่ผ่านมาส่งผลให้เกิดความหวาดระแวงในการรวมกลุ่ม
    จึงส่งผลกระทบต่อการจัดงานในลำดับต่อมา

  ด้านผู้สนับสนุน

-   คุณภาพของลักษณะโชว์ ที่จะสนับสนุนว่ามีคุณภาพมากน้อยขนาดใด การแสดงโชว์นั้น ๆ
    จะได้รับความสนใจจากกลุ่มเป้าหมายหรือไม่

-   โอกาสของเจ้าของผลิตภัณฑ์ที่นำสินค้าหรือบริการมาขยายผลในการจัดกิจกรรมว่า
    มีโอกาสในการสร้าง Brand กับกลุ่มเป้าหมาย มากน้อยเพียงใด

-   ความคุ้มค่าในการสนับสนุน ทั้งในด้านเงินที่ลงทุนและการเสริมสร้าง Brand

-   แผนการโฆษณาและประชาสัมพันธ์ที่มีประสิทธิภาพของ Event Promoter

2.  การรับจ้างเป็นผู้จัด สร้างสรรค์กิจกรรม และผู้ผลิตงาน

  ด้านเจ้าของผลิตภัณฑ์

-   ความเป็นมืออาชีพของผู้จัดงานและประสบการณ์ในการทำงาน

-   ความคิดสร้างสรรค์ในการนำเสนองานที่มีรูปแบบที่แปลกใหม่และมีความน่าสนใจ

-   ความสามารถในการตอบโจทย์เพื่อผลการตลาดของลูกค้าในด้านต่างๆได้อย่างมีประสิทธิภาพ

-   การบริหารค่าใช้จ่ายได้อย่างเหมาะสม
    เนื่องจากในปัจจุบันมีคู่แข่งขันจำนวนมากที่ให้บริการทางด้านนี้
    จึงต้องมีความสามารถในการบริหารค่าใช้จ่ายการจัดงานได้อย่างมีประสิทธิภาพ

-   การเพิ่มมูลค่าของการจัดกิจกรรมให้มีการขยายผลทางธุรกิจได้มากขึ้น หรือ
    ช่วยลดต้นทุนค่าใช้จ่ายในการผลิต

3.  การวางแผนการสื่อสารการตลาด

  ด้านเจ้าของผลิตภัณฑ์

-   ความเป็นมืออาชีพของผู้จัดงานและประสบการณ์ในการทำงาน

-   ความคิดสร้างสรรค์ในการนำเสนองานที่มีรูปแบบที่แปลกใหม่และมีความน่าสนใจ

-   ความสามารถในการตอบโจทย์เพื่อผลการตลาดของลูกค้าในด้านต่างๆได้อย่างมีประสิทธิภาพ

-   การบริหารค่าใช้จ่ายได้อย่างเหมาะสม
    เนื่องจากในปัจจุบันมีคู่แข่งขันจำนวนมากที่ให้บริการทางด้านนี้
    จึงต้องมีความสามารถในการบริหารค่าใช้จ่ายการจัดงานได้อย่างมีประสิทธิภาพ

-   การเพิ่มมูลค่าของการจัดกิจกรรมให้มีการขยายผลทางธุรกิจได้มากขึ้น หรือ
    ช่วยลดต้นทุนค่าใช้จ่ายในการผลิต

-   กลยุทธ์ทางการตลาด

1.  การพัฒนาความเป็นมืออาชีพ

-   การพัฒนาการจัดงาน ความคิดสร้างสรรค์ในการทำกิจกรรม การผลิตงานให้มีคุณภาพ
    และมาตรฐาน

-   การพัฒนาบุคลากรให้มีความสามารถในการพัฒนา วางแผนงาน

2.  การพัฒนาความคิดสร้างสรรค์ โดยการสร้างปรากฏการณ์ในการจัดงาน

-   การจัดกิจกรรมการแสดงรูปแบบใหม่ที่มีความคิดสร้างสรรค์
    เนื่องจากในปัจจุบันมีการจัดงานเป็นจำนวนมาก จึงทำให้ผู้ชมมีทางเลือกมากขึ้น
    จึงมีความจำเป็นที่ต้องใช้ความคิดสร้างสรรค์ กำหนด Theme ในการจัดงานให้มีความน่าสนใจ

3.  การผนึกกำลังพันธมิตรทางธุรกิจ

-   การร่วมมือกับพันธมิตรทางธุรกิจต่าง ๆ ทั้ง ศิลปิน สถานที่จัดงาน Music content หรือ
    ผู้วางแผนสื่อโฆษณา เพื่อให้สามารถเพิ่ม Value added ให้กับลูกค้าได้

4.  การผสมผสานโอกาสทางธุรกิจกับบริษัทในเครือ

-   เนื่องจากมีบริษัทในเครือที่มีลักษณะทางธุรกิจที่ให้บริการด้านการส่งเสริมการตลาด อาทิ
    Cheeze media ให้บริการด้านการโฆษณาสื่อ , บริษัท แม็ทชิ่งสตูดิโอ จำกัด (มหาชน)
    ที่ให้บริการด้านการผลิตภาพยนตร์โฆษณา , บริษัท แม็ทชิ่ง บรอดคาสท์ จำกัด
    ที่ผลิตรายการโทรทัศน์ ซึ่งในแต่ละส่วนธุรกิจสามารถประสานกัน ( Synergy )
    เพื่อสร้างสรรค์แผนการตลาดให้สมบูรณ์เพื่อนำเสนอลูกค้าที่สนใจได้

-   งานที่ยังไม่ได้ส่งมอบ

- ไม่มี –

3.5 ธุรกิจผลิตภาพยนตร์เรื่อง

3.5.1 ลักษณะผลิตภัณฑ์และบริการ

-   ลักษณะผลิตภัณฑ์

ธุรกิจภาพยนตร์เรื่อง โดยมีบริษัท แม็ทชิ่ง โมชั่นพิคเจอร์ส จำกัด
ซึ่งเป็นบริษัทย่อยของกลุ่มบริษัทแม็ทชิ่งในการผลิตและจำหน่าย ดังที่ทราบ
ธุรกิจภาพยนตร์เรื่องที่ปรากฏบนจอภาพยนตร์และจากการโฆษณาภาพยนตร์ว่า
ภาพยนตร์แต่ละเรื่องกว่าจะสร้างสมบูรณ์ได้ ต้องอาศัยเทคนิค
ความรู้ความสามารถและเงินลงทุนอย่างสูง แม้ภาพยนตร์เรื่องที่ถือว่าสร้างได้ง่ายๆ
ก็ต้องลงทุนนับล้านบาทขึ้นไปสำหรับการสร้างภาพยนตร์ในปัจจุบัน
แต่หากเป็นเรื่องที่ต้องใช้ฉากและการแสดงที่ยุ่งยาก มีเทคนิคพิสดารต่างๆ
มาประกอบการสร้างภาพยนตร์เรื่องนั้นๆ จะต้องลงทุนเป็นเงินนับหลายร้อยล้านบาทเลยทีเดียว
นับย้อนตั้งแต่ภาพยนตร์ที่ถือว่าเป็นต้นแบบของภาพยนตร์ในปัจจุบันคิดประดิษฐ์ขึ้นโดย โทมัส แอลวา
เอดิสัน (Thomas Alva Adison) และผู้ร่วมงานของเขาชื่อ วิลเลี่ยม เคนเนดี้ ดิคสัน
(William Kenady Dickson) เมื่อ พ.ศ.2432 ตรงกับสมัยรัชกาลที่ 5 ก็นับได้กว่า 127
ปีมาแล้ว ภาพยนตร์เรื่องได้รับความนิยมและแพร่หลายไปในประเทศต่างๆทั่วโลก
รวมทั้งเกิดอุตสาหกรรมการผลิตจำหน่ายและบริการฉายภาพยนตร์ขนาดใหญ่หลายแห่ง
ทั้งในประเทศอังกฤษ ฝรั่งเศส สหรัฐอเมริกา และในทวีปเอเซีย

ภาพยนตร์เรื่องได้กลายเป็นสื่อถ่ายทอดเหตุการณ์ ศิลปการบันเทิงและวรรณกรรมต่างๆ
ที่ได้รับความนิยมอย่างกว้างขวางตลอดมา บริษัท แม็ทชิ่ง โมชั่นพิคเจอร์ส
จำกัดก็เป็นบริษัทหนึ่งที่จัดตั้งขึ้นมาเพื่อตอบโจทย์ในด้านนี้
บริษัทได้ผลิตผลงานภาพยนตร์เรื่องที่ผ่านมาได้แก่ “ ซีอุย” “ ก็เคยสัญญา ” และในปี 2549
ได้ทำการออกฉายภาพยนตร์อีก 1 เรื่องคือ “ ผีอยากกลับมาเกิด-Recycle”
ซึ่งเป็นภาพยนตร์ที่ร่วมทุนกับประเทศฮ่องกง โดยมีผู้กำกับชื่อดัง 2 พี่น้อง อ๊อกไซด์และแดนนี่ แปง
ภาพยนตร์ได้รับการตอบรับเป็นอย่างดีในต่างประเทศ อาทิ ได้รับเข้าฉายที่เมืองคานส์ Cannes
Film Awards และออกฉายทั่วประเทศในเอเชีย ได้เป็นอันดับ1 Box Office ในฮ่องกงอีกด้วย
สำหรับเมืองไทยได้รับการเสนอชื่อเข้าประกวดรางวัลสุพรรณหงส์ทองคำในประเภทเทคนิคยอดเยี่ยมอีกด้วย
สำหรับในแง่กระแสการตอบรับในส่วนผู้ร่วมค้า
ผู้ผลิตในต่างประเทศถือได้ว่าประสบความสำเร็จในระดับหนึ่งในการสร้างความตระหนัก (Brand
Awareness)
โดยผู้สร้างภาพยนตร์ในต่างประเทศได้รับทราบถึงความสามารถในการผลิตภาพยนตร์เป็นอย่างดี

-   ลูกค้าและกลุ่มเป้าหมาย

1. กลุ่มลูกค้าในประเทศ ได้แก่ กลุ่มลูกค้าผู้ชมทั่วไป กลุ่มลูกค้าที่เป็น Channel of
Distribution ได้แก่โรงภาพยนตร์ ผู้จัดจำหน่าย (Distributor) หรือผู้ผลิตแผ่นวีซีดี ดีวีดี
ทั้งนี้บริษัทไม่มีนโยบายที่จะจำหน่ายให้ลูกค้ากลุ่มใดกลุ่มหนึ่งโดยเฉพาะ

2. กลุ่มลูกค้าในต่างประเทศ ได้แก่ ผู้จัดจำหน่าย (Distributor) ตัวแทนผู้จัดจำหน่าย
(Feature Film Agents) ในต่างประเทศ เช่น ฮ่องกง เกาหลี ประเทศในทวีปยุโรป
และสหรัฐอเมริกา

3.5.2 การจัดหาและการผลิตภาพยนตร์

ในการดำเนินงานบริษัท แม็ทชิ่ง โมชั่นพิค เจอร์สจำกัดได้แบ่งธุรกิจเป็น 2 ส่วนดังนี้

1. ด้านการลงทุน

1.1 การลงทุนในภาพยนตร์ไทย จะเป็นการลงทุนเอง100% ซึ่งในปัจจุบันการแข่งขันค่อนข้างสูง
บริษัทมีนโยบายในการกำหนดราคาโดยพิจารณาจากต้นทุนในการผลิตเป็นฐานบวกผลตอบแทนหรือกำไรที่อยู่ในระดับเหมาะสม

1.2 การร่วมลงทุนในภาพยนตร์ต่างประเทศ
บริษัทจึงมีนโยบายเข้าร่วมลงทุนในโรงภาพยนตร์ต่างประเทศ โดยศึกษาถึงเนื้อเรื่อง
บทภาพยนตร์ที่มีคุณภาพ
ผู้กำกับภาพยนตร์ที่ได้รับการยอมรับจากคนในวงการและผู้ชมในระดับนานาชาติซึ่งอาจมาจากทั้งในและนอกประเทศ
ทีมงานที่มีความสามารถ รวมทั้งอุปกรณ์ในการถ่ายทำโดยได้รับการสนับสนุนจากบริษัท เกียร์เฮด
จำกัด ซึ่งเป็นบริษัทย่อยในกลุ่มบริษัทแม็ทชิ่งในการเป็นผู้ให้เช่าอุปกรณ์ในการถ่ายทำ

2.การให้บริการกองถ่ายภาพยนตร์ต่างประเทศ ในการเช่าใช้อุปกรณ์เครื่องมือในการถ่ายทำ

3.5.3 การตลาดและภาวะการแข่งขัน

-   ภาวะอุตสาหกรรม

อุตสาหกรรมภาพยนตร์ไทยในปี 2549 มีการเติบโตอย่างต่อเนื่อง
โดยเฉพาะความต้องการภาพยนตร์ไทยในตลาดต่างประเทศ
ทั้งนี้เพราะหลังจากมีภาพยนตร์ไทยหลายๆเรื่องที่ได้เปิดตัวในตลาดต่างประเทศและประสบความสำเร็จ
ทำให้ตลาดต่างประเทศให้ความสนใจภาพยนตร์ไทยมากขึ้น สำหรับในวงการผู้ผลิตภาพยนตร์เรื่อง
มีคู่แข่งรายสำคัญๆ เช่น จากค่ายหนังในเครือ สหมงคลฟิล์ม บริษัท จีเอ็มเอ็ม ไท หับ จำกัด
ซึ่งเป็นบริษัทย่อยของบริษัท จีเอ็มเอ็ม แกรมมี่ จำกัด(มหาชน)
บริษัทผู้ผลิตภาพยนตร์เรื่องในเครือของบริษัท อาร์.เอส.โปรโมชั่น จำกัด(มหาชน) เหล่านี้เป็นต้น
ได้มีการพัฒนายกระดับคุณภาพของภาพยนตร์ไทย ทั้งในเรื่องเนื้อหา การผลิตและนักแสดง
ทำให้ต่างประเทศให้ความสนใจเป็นอย่างมาก เกิดการร่วมทุนสร้างภาพยนตร์ไทยกันมากขึ้นเช่นกัน
นอกจากนี้การพัฒนารูปแบบของโรงภาพยนตร์เช่น ในเครือโรงภาพยนตร์เมเจอร์ ซีนีเพล็กซ์
โรงภาพยนตร์อีจีวี และโรงภาพยนตร์ SF สถานที่เหล่านี้เป็นโรงภาพยนตร์ที่อำนวยความสะดวก
ระบบการฉาย ระบบเสียง อย่างดีเยี่ยม ตลอดจนการสร้างหรือเพิ่มความทันสมัย
จำนวนโรงภาพยนตร์ที่มากขึ้น ทำเลที่ตั้งสถานี และร้านค้าประกอบต่างๆ
เพื่อดึงดูดผู้ชมให้เข้าชมภาพยนตร์

อนึ่ง
สำหรับทิศทางและแนวโน้มพฤติกรรมการบริโภคของผู้ชมซึ่งมีการเปลี่ยนแปลงสูงย่อมมีผลกระทบต่ออุตสาหกรรมการผลิตภาพยนตร์ไทย
เช่น ความนิยมภาพยนตร์จากต่างประเทศ
ผู้ผลิตภาพยนตร์ไทยจึงต้องมุ่งผลิตภาพยนตร์ที่มีคุณภาพและต้องสามารถคาดการณ์ได้ว่า
ทิศทางและแนวโน้มพฤติกรรมของผู้ชมจะเปลี่ยนแปลงเป็นรูปแบบใด
สำหรับการได้รับการส่งเสริมจาก หน่วยงานภาครัฐ เอกชนเจ้าของสินค้าและบริการ
รวมถึงองค์กรต่างๆ ในการสนับสนุนภาพยนตร์ไทย
ให้คนไทยหันมาดูภาพยนตร์ไทยก็มีความสำคัญต่ออุตสาหกรรมนี้เช่นกัน

-   กลยุทธ์ทางการตลาด

จากหลักการที่ว่าบริษัทมุ่งเน้นการผลิตภาพยนตร์ที่มีคุณภาพ โดยการสรรหาบทภาพยนตร์ที่น่าสนใจ
รวมถึงการผลิตภาพยนตร์ให้มีคุณภาพด้วยต้นทุนพอเหมาะ
ซึ่งการที่กลุ่มแม็ทชิ่งมีบุคลากรที่มีทักษะและความชำนาญในการผลิตภาพยนตร์
การมีเครื่องมือการถ่ายทำสนับสนุนจากบริษัท เกียร์เฮด จำกัด
และการมีพันธมิตรทางการค้ารวมถึงบุคลากรในบริษัทที่มีความสามารถในการทำโฆษณาและประชาสัมพันธ์
ทำให้บริษัทเชื่อว่าจะสามารถผลิตภาพยนตร์ให้เป็นที่ยอมรับจากผู้ชมและบุคคลในวงการได้
และเพื่อเป็นการกระจายความเสี่ยงในปี 2549
บริษัทได้ร่วมทุนสร้างภาพยนตร์กับต่างประเทศจำนวน 2 เรื่องคือ “ ผีอยากกลับมาเกิด-Recycle”
เป็นหนังแนวสยองขวัญโดยร่วมลงทุนกับทีมงานจากประเทศฮ่องกง โดยผู้กำกับสองพี่น้องตระกูลแปง
และ “ The Fifth Commandment”
เป็นหนังแนวแอ็คชั่นโดยร่วมลงทุนกับทีมงานจากประเทศอเมริกาดังที่ได้กล่าวมาแล้วข้างต้น ในปี
2549 บริษัทได้นำภาพยนตร์เรื่อง “ ผีอยากกลับมาเกิด-Recycle ”
ออกฉายในเอเชียและในประเทศไทย

-   งานที่ยังไม่ได้ส่งมอบ

สำหรับปี 2550 บริษัทมีแผนนำภาพยนตร์เรื่องออกฉาย จำนวน 1 เรื่อง เป็นภาพยนตร์แอ็คชั่น
เรื่อง “ The Fifth Commandment ”
ซึ่งเป็นผลงานที่ร่วมทุนกับทีมงานจากประเทศสหรัฐอเมริกา
บริษัทคาดหวังรายได้จากการขายลิขสิทธิ์ภาพยนตร์ซึ่งจะนำไปขายในตลาดต่างประเทศ
เพื่อทำกำไรจากภาพยนตร์เรื่องล่าสุดนี้ คาดว่าจะได้รับการตอบรับที่ดี

3.6 ธุรกิจผลิตสิ่งพิมพ์

3.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

คือการผลิตสื่อสิ่งพิมพ์ประเภทนิตยสารแฟชั่นวัยรุ่นแนว Street Style
เพื่อวางจำหน่ายแก่กลุ่มผู้อ่านทั่วไป ผ่านการดำเนินงานของบริษัท คนทำหนังสือ จำกัด
โดยรายได้ของการบริการดังกล่าวมาจากการจำหน่ายตัวนิตยสาร
และจากการให้บริษัทตัวแทนโฆษณาหรือเจ้าของสินค้าซื้อพื้นที่เพื่อทำการโฆษณา
ซึ่งหากบริษัทสามารถผลิตสื่อสิ่งพิมพ์ให้เป็นที่นิยม
จะส่งผลให้รายได้จากการโฆษณาและการจำหน่ายเพิ่มมากขึ้น

ปัจจุบันบริษัทมีการให้บริการดังกล่าว ดังนี้

-   นิตยสาร Cheeze รายเดือน เป็นนิตยสารบันเทิงและแฟชั่นแนว Street , How to
    Shopping ที่เน้นภาพและการออกแบบที่สวยงาม

-   นิตยสาร Cheeze Of The Year เป็นนิตยสารที่รวบรวม Trend ปีที่ผ่านมาและรวบรวม
    Style คนแต่งตัวที่เป็นสุดยอด

-   และนอกจากการผลิตนิตยสารแล้ว บริษัทยังให้การบริการรับออกแบบสิ่งพิมพ์อีกด้วย

-   กลุ่มลูกค้าเป้าหมาย

ลูกค้าของกลุ่มธุรกิจผลิตสิ่งพิมพ์ สามารถแบ่งได้เป็น 3 กลุ่มใหญ่คือ

1. กลุ่มบริษัทตัวแทนโฆษณา (Agency)
คือบริษัทโฆษณาที่ให้คำแนะนำแก่ลูกค้าซึ่งเป็นเจ้าของผลิตภัณฑ์ที่ต้องการนำเสนอโฆษณาประชาสัมพันธ์

2. ลูกค้าโดยตรง (Director Customer) คือบริษัท ห้างร้าน ธุรกิจขนาดเล็ก เจ้าของผลิตภัณฑ์
ที่สามารถกำหนดแนวทางโฆษณาและประชาสัมพันธ์ได้เอง

3. กลุ่มผู้อ่านนิตยสาร โดยนิตยสาร Cheeze เน้นการเข้าถึงกลุ่มวัยรุ่นตอนต้นไม่จำกัดเพศ (อายุ
14 ปี ) ถึงวัยทำงานตอนต้น (อายุ 25 ปี ) รายได้ปานกลางขึ้นไป รวมถึงกลุ่มอาชีพที่เกี่ยวข้อง
เช่น สไตสิสต์ ดีไซเนอร์ งานโฆษณา

3.6.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนเพื่อเตรียมการผลิต เพื่อให้ได้ข้อสรุปในแต่ละเล่มว่าในเดือนนั้นๆ จะทำเนื้อหา
(Contents)เกี่ยวกับเรื่องใด ซึ่งจะส่งต่อให้กับคอลัมนิสต์ และ Set Fashion เพื่อทำปกต่อไป

2. เขียนบทความประกอบคอลัมน์ตาม Theme หรือตาม Trend ในขณะนั้น
รวมทั้งในด้านของภาพถ่าย on street
ทางบรรณาธิการช่างภาพก็จะรวบรวมคัดภาพที่ดีที่สุดในแต่ละเดือน โดยให้เข้ากับ Theme เล่มนั้นๆ

3. ส่งเนื้อหาและรูปภาพทั้งหมดให้ฝ่าย Computer Graphic จัดหน้า Lay out

4. เมื่อเสร็จสิ้นแล้ว จัดส่งให้ร้านแยกสีเพื่อทำเพลท
และส่งให้นิตยสารตรวจปรู๊ฟสีอีกครั้งเพื่อหาข้อผิดพลาดก่อนส่งโรงพิมพ์

5. จัดส่งเพลทไปยังโรงพิมพ์ และจัดพิมพ์เป็นรูปเล่มเพื่อส่งให้กับผู้จัดจำหน่ายต่อไป

ในระหว่างขั้นตอนกระบวนการผลิตนี้จะต้องมีการจัดหา / จัดซื้อกระดาษสำหรับพิมพ์นิตยสาร
ซึ่งราคาของกระดาษจะขึ้นอยู่กับภาวการณ์ตลาดปัจจุบัน ซึ่งมีความเกี่ยวพันกับราคาน้ำมันด้วย
โดยจะต้องทำการเปรียบเทียบราคาระหว่าง Supplier หลายราย
เพื่อให้ได้กระดาษในราคาที่ถูกที่สุด ณ เวลานั้น รวมถึงค่า Production ในการถ่ายทำแฟชั่น
อาทิเช่น ค่าจ้างนางแบบนายแบบ ค่าช่างแต่งหน้าทำผม เป็นต้น ด้วย

3.6.3 การตลาดและภาวการณ์แข่งขัน

-   ภาวะอุตสาหกรรม

จากข้อมูลที่ได้รวบรวมพบว่าในปี 2549 มีนิตยสารแฟชั่นและวัยรุ่นชื่อใหม่เกิดขึ้นกว่า 20 ฉบับ
โดยส่วนใหญ่เป็นนิตยสารต่างประเทศ ที่มีชื่อเสียงแพร่หลายในทั่วโลก และมีแบรนด์ที่แข็งแรงมาก
มีผลต่อความเชื่อถือของ Agency ในการลงโฆษณา
ประกอบกับนิตยสารที่มีอยู่ในท้องตลาดหันมาพัฒนาเนื้อหาและ Production
ทำให้วงการนิตยสารคึกคัก มีสีสันและเป็นทางเลือกของผู้อ่านมากขึ้น

ดังนั้นบริษัทจึงจำเป็นต้องปรับตัวให้สอดคล้องกับสภาพการแข่งขัน ทั้งเนื้อหา การตลาด
การจัดจำหน่าย การขายโฆษณา
ที่สำคัญต้องเสริมสร้างบุคลากรให้สอดคล้องและเหมาะสมกับตัวนิตยสาร สภาพการแข่งขัน
และทิศทางของนิตยสาร

ซึ่งแนวโน้มดังกล่าวจะเกิดขึ้นในปี 2550 อย่างแน่นอน จะมีนิตยสารชื่อใหม่ๆ
เกิดขึ้นอีกหลายฉบับท่ามกลางกระแสเศรษฐกิจที่ชะลอตัว ทำให้เกิดการแข่งขันกันแย่งโฆษณา
ไม่ว่าจะเป็นการลดราคา การลดแลกแจกแถม หรือกลยุทธ์อื่นๆ
ซึ่งจะทำให้แต่ละบริษัทต้องทำงานหนักขึ้น เพื่อแย่งชิงเม็ดเงินโฆษณาเข้าบริษัทของตัวเอง

- ตลาดโฆษณาของสื่อสิ่งพิมพ์

นอกจากสินค้าทั่วไปเช่น เสื้อผ้า เครื่องสำอาง รถยนต์ อาหาร เครื่องดื่ม เครื่องใช้ไฟฟ้า ต่างๆ
ที่ใช้เม็ดเงินผ่าน Agency และ Direct เอง แล้ว ทางบริษัทยังได้พบว่าธุรกิจขนาดเล็ก( SME)
หรือร้านค้าย่อยๆ ยังมีความต้องการที่จะลงโฆษณากับสื่อที่ตรงกับกลุ่มเป้าหมายของตน
ตลาดโฆษณาในส่วนนี้นับว่ามีปริมาณมากมายมหาศาล ถึงแม้เม็ดเงินจะไม่เยอะ แต่มีปริมาณ
และเป็นแบรนด์ที่จะภักดีกับนิตยสารที่สามารถสร้าง Feedback ให้กับธุรกิจได้
ซึ่งทางบริษัทได้ใช้นโยบายในการขายโฆษณาพร้อมกับสร้างความสัมพันธ์ที่ดีกับลูกค้ากลุ่มนี้อยู่

-   ภาวะการแข่งขัน

ดังที่กล่าวแล้วข้างต้นว่าในปัจจุบันภาวการณ์แข่งขันของธุรกิจผลิตสื่อสิ่งพิมพ์ยังคงมีการแข่งขันอย่างสูง
ทั้งผู้ผลิตรายเดิมและผู้ผลิตรายใหม่ ๆ บริษัทมีกลยุทธ์ในการแข่งขันหลายด้านๆ ดังนี้

-   กลยุทธ์ด้านผลิตภัณฑ์

พัฒนางานให้มีคุณภาพและมีความน่าสนใจตลอดเวลา ด้วยที่นิตยสาร Cheeze
มีเอกลักษณ์โดดเด่นในเรื่องของแนวการนำเสนอถึงภาพถ่ายแฟชั่น ทันสมัย ความเป็น Street
Style และการออกแบบอย่างมีรสนิยมทำให้กลุ่มวัยรุ่นหันมาให้ความสนใจเป็นอย่างมาก
และเหตุนี้ทางนิตยสารจึงต้องพัฒนาเนื้อหา ความแปลกใหม่และพัฒนาในทุกๆด้าน
ตั้งแต่หน้าปกตลอดถึงเนื้อหาในเล่ม เพื่อให้เป็น Magazine ที่เป็น Trend Setter โดยแท้จริง

ซึ่งกลุ่มเป้าหมายเป็นกลุ่ม Target มีความเปลี่ยนแปลงที่เร็วมาก ไปตามกระแสของโลก
ทางนิตยสารจึงได้นำกลุ่มวัยรุ่นเข้ามาทำงาน ฝึกงาน และทำกิจกรรมร่วมกัน
เพื่อเป็นข้อมูลในการปรับทิศทางของเนื้อหาและคุณภาพของนิตยสาร

-   กลยุทธ์ด้านยอดขายและส่งเสริมการขาย

สำหรับนิตยสาร Cheeze ซึ่งเป็นนิตยสารที่มียอดขายดีอย่างต่อเนื่อง
ทำให้ทางบริษัทให้ความสนใจต่อการพัฒนายอดขายให้เติบโตต่อไปอีก
ทั้งนี้ได้ร่วมมือกับทางผู้จัดจำหน่าย ในการวางแผน
การขยายนิตยสารให้ถึงมือผู้อ่านให้มากที่สุดเท่าที่จะมากได้
และร่วมทำกิจกรรมที่เป็นการประชาสัมพันธ์ ให้คนหันมารู้จักนิตยสารมากขึ้น
โดยการกระจายนิตยสารออกให้ทั่วประเทศ ทั้งนี้แบ่งสัดส่วนกรุงเทพฯ 70 % ต่างจังหวัด 30 %
และทำการประชาสัมพันธ์กับระดับอุดมศึกษา ตามกิจกรรมที่จะเกิดขึ้นในแต่ละมหาวิทยาลัย เช่น
การแสดงงานแฟชั่นโชว์ งานบอลประเพณี เป็นต้น สำหรับกลยุทธ์ด้านการส่งเสริมการขายโฆษณา
ทางบริษัทจัดให้มีแคมเปญพิเศษสำหรับลูกค้าเดิม อาทิเช่น
การลงโฆษณาอย่างต่อเนื่องจะได้รับสิทธิพิเศษในการซื้อโฆษณารวมเล่ม
และมีสิทธิ์ร่วมกิจกรรมกับทาง Cheeze Magazine ซึ่งจัดกิจกรรมเป็นระยะๆ เช่น แฟชั่นโชว์
และให้สิทธิพิเศษเหนือคู่แข่งของลูกค้าโดยไม่รับโฆษณาลูกค้าทับซ้อนกันในเล่มเดียวกัน

-   กลยุทธ์ด้านราคา

บริษัทให้สิทธิพิเศษทางด้านราคากับลูกค้าที่มีแผนโฆษณาระยะยาวรวมถึงการสนับสนุนกิจกรรมระยะยาวด้วย
และไม่เน้นการลดราคาหรือแข่งขันในเชิงราคา แต่จะเพิ่ม Value
ในเชิงปริมาณและคุณภาพให้กับลูกค้าแทน

-   งานที่ยังไม่ได้ส่งมอบ

  - ไม่มี-

3.7 ธุรกิจให้บริการและผลิตสื่อโฆษณา

3.7.1 ลักษณะผลิตภัณฑ์หรือบริการ

-   ลักษณะของผลิตภัณฑ์หรือบริการ

ลักษณะผลิตภัณฑ์และการให้บริการของบริษัทเป็นการบริการและผลิตสื่อโฆษณาภายนอกที่อยู่อาศัย
(Out of Home Media) ที่มีความหลากหลายทั้งด้านรูปแบบ ขนาด สถานที่ติดตั้ง และ
เทคนิคในการนำเสนอสื่อโฆษณาประชาสัมพันธ์ภายในและภายนอกศูนย์การค้าที่มีจำนวนกลุ่มเป้าหมายสูงอาทิเช่น
ภายในอาคารสยามเซ็นเตอร์, สยามดิสคัฟเวอรี่ และภายนอกบนลานพารากอน (Parc Paragon)
เพื่อให้สามารถสนองความต้องการ
สำหรับกลุ่มลูกค้าเป้าหมายซึ่งถือว่าเป็นพื้นที่ติดตั้งสื่อที่มีอัตราการเข้าถึงสื่อมากกว่า 200,000
คนต่อวัน อีกทั้งยังเป็นพื้นที่ที่รายล้อมด้วยห้างสรรพสินค้าชั้นนำของเมืองไทยและยังตั้งอยู่ ณ
ลานจัดกิจกรรมของห้างสยามพารากอน ซึ่งเป็นห้างที่ใหญ่ที่สุดใน South East Asia
โรงแรมห้าดาว และร้านค้าต่างๆมากมาย ซึ่งสถานที่ที่นี้เป็นที่รวมคนที่มีกำลังซื้อสูง
จึงเป็นสถานที่ที่ดีที่สุดในการโฆษณาเพื่อสร้างความรับรู้ในสินค้าและบริการ (Brand Awareness)
และการทำกิจกรรมส่งเสริมการขาย (Sales Promotion)
โดยสื่อทำหน้าที่ตอกย้ำและกระตุ้นให้เกิดการซื้อสินค้าและบริการ
โดยวางเป้าหมายเจาะกลุ่มลูกค้าหรือสินค้าที่ต้องการใช้สื่อแบบบีโลว์เดอะไลน์ผ่านสื่อโฆษณานวัตกรรมใหม่บนจอสกรีน
ทั้งนี้เพื่อการลดต้นทุนในการเปลี่ยนแปลง แก้ไขสื่อโฆษณาในแบบระยะยาวภายใต้ชื่อ “Cheeze
Media”

ในการประกอบธุรกิจมีรายได้ 2 รูปแบบ คือ การให้เช่าสื่อโฆษณา และการรับจ้างผลิตงานโฆษณา
ซึ่งโดยส่วนใหญ่ลูกค้าใช้สื่อโฆษณาของลูกค้าเอง
และลูกค้าบางรายที่ต้องการให้บริษัทเป็นผู้ผลิตภาพโฆษณาด้วย

รูปแบบในการเสนอสื่อโฆษณาแก่ลูกค้า

1.Television Commercial Advertisement (TVC)
เป็นรูปแบบภาพยนตร์โฆษณาที่มีความยาว 15 วินาที หรือ 30 วินาที

2.Freeze Logo หรือ Dynamic Logo เป็นรูปแบบโลโก้สินค้าซึ่งอาศัยเทคโนโลยีรูปแบบใหม่
เพื่อให้เกิดความน่าสนใจ และดึงดูดสายตาของผู้ที่ผ่านไปมา
และย้ำเตือนแบรนด์นั้นให้เป็นที่รับรู้ต่อลูกค้า

3.Scoop
การเสนอข่าวสารที่เน้นการให้ข้อมูลโดดเด่นด้วยการนำเสนอได้อย่างสมบูรณ์แบบทั้งภาพเสียงและการเคลื่อนไหว
โดยสามารถสอดแทรกบทสัมภาษณ์ผู้บริหาร รวมถึงจุดขายต่างๆของสินค้าและบริการ
เพื่อตอบโจทย์ด้านการตลาดอย่างไร้ขีดจำกัด ซึ่ง Scoop
ยังสามารถขยายผลไปสู่จอของพันธมิตรทางการค้าเช่น โดมชาแนล
สถานีโทรทัศน์ภายในหอพักมหาวิทยาลัยธรรมศาสตร์ ศูนย์รังสิต และสถาบันราชภัชต่างๆ ทั่วประเทศ

4. การถ่ายทอดกิจกรรมสด (Live Broadcast) บนพื้นที่การจัดกิจกรรมทั้งสยามดิสคัฟเวอรี่
สยามเซ็นเตอร์ และลานสยามพารากอน
เทคโนโลยีที่คมชัดที่สุดในการสนับสนุนการจัดกิจกรรมบนพื้นที่ดังกล่าว โดยเป็น Technology Plug
and Play เพื่อความสะดวกในการจัดกิจกรรม รวมถึงการทำ Live Broadcast ข้ามเครือข่าย
เช่น จากสยามพารากอน มาถ่ายทอดยัง 2 จอ LED ใหญ่ ที่สยามเซ็นเตอร์และสยามดิสคัฟเวอรี่

5. โปรโมชั่น Advertising
เป็นโฆษณาที่ทำหน้าที่ประชาสัมพันธ์กิจกรรมที่จะจัดให้ผู้บริโภคได้รับทราบ
ไม่ว่าจะเป็นการจัดคอนเสิร์ต การจัดงานกิจกรรม โปรโมทสินค้าในทุกที่

-   นโยบายราคาและการกำหนดราคา

บริษัทใช้นโยบายการกำหนดราคาสินค้า โดยใช้กลยุทธ์ “นโยบายความคุ้มค่า (Value for
money)” เพื่อให้สินค้าและบริการเกิดความแตกต่างและมีความคุ้มค่าในเม็ดเงินเหนือคู่แข่ง
ทางบริษัทได้ออกแบบแพคแกจ เพื่อให้เกิดความดึงดูดใจ ด้วยการเพิ่มเติมสื่อ Above the line
ของบริษัทในเครือแม็ทชิ่ง เช่น สื่อโฆษณาในนิตยสาร Cheeze และ สื่อ Below the line เช่น
พื้นที่ในการจัดกิจกรรมที่ชีสสตูดิโอ รวมทั้งสื่อพันธมิตรของทางบริษัท เช่น โดมชาแนล
ซึ่งเป็นทีวีในหอพักนักศึกษามหาวิทยาลัยธรรมศาสตร์ ศูนย์รังสิต
และยังมีอีกหลายช่องทางที่อยู่ในระหว่างการเจรจา
เพื่อส่งเสริมการขายอย่างเป็นรูปธรรมและคุ้มค่าต่อการลงทุน โดยการเซ็นสัญญายาวตลอด1 ปี

นอกจากนี้ บริษัทยังคำนึงถึงปัจจัยต่างๆ ดังนี้

1.  การเปรียบเทียบกับคู่แข่งทางการค้าที่มีจุดติดตั้งโฆษณาในบริเวณใกล้เคียงกัน
    ทั้งนี้ต้องคำนึงถึงจุดติดตั้งสื่อโฆษณาส่วนใหญ่ของบริษัทอยู่ใน prime area
    มีความหนาแน่นของชุมชนมาก ทำให้บริษัทสามารถกำหนดราคาค่าเช่าสื่อโฆษณาในอัตราที่สูงได้

2.  ต้นทุนการเช่าสถานที่ติดตั้งสื่อโฆษณา และต้นทุนการก่อสร้างสื่อโฆษณานั้นๆ
    จะมีผลต่อการกำหนดราคาค่าใช้บริการสื่อโฆษณา

3.  ต้นทุนการดำเนินงานของบริษัท คำนึงถึงต้นทุนอื่นๆ ที่เกี่ยวข้อง
    ทั้งในด้านต้นทุนผันแปรที่เกี่ยวข้องกับสื่อนั้นโดยตรง เช่น ค่าเช่า ค่าเบี้ยประกัน ค่าไฟฟ้า
    ค่าภาษีป้าย ค่าบำรุงรักษา และต้นทุนคงที่ เช่น เงินเดือนพนักงาน
    เพื่อให้บริษัทสามารถสร้างผลกำไรจากการดำเนินงานได้

4.  ต้นทุนการผลิตสื่อประเภทนั้นๆ ทั้งในเรื่องของประเภทสื่อโฆษณา ขนาดที่ใช้และวัสดุที่ผลิต
    ซึ่งมีผลต่อต้นทุนการผลิตทั้งสิ้น

-   ลูกค้าและกลุ่มลูกค้าเป้าหมาย

ลูกค้าของบริษัทสามารถจำแนกได้เป็น 2 ประเภทหลัก ตามลักษณะการติดต่อ ดังนี้

1.  ลูกค้าประเภทบริษัทตัวแทนโฆษณา (Agency) คือ
    บริษัทตัวแทนโฆษณาซึ่งทำหน้าที่เป็นตัวแทนเจ้าของผลิตภัณฑ์หรือบริการในการติดต่อให้บริษัทเป็นผู้ผลิต
    และติดตั้งสื่อป้ายโฆษณาให้กับผลิตภัณฑ์หรือบริการของลูกค้าของตนเอง

2.  ลูกค้าที่เป็นเจ้าของผลิตภัณฑ์โดยตรง (Non Agency) คือ บริษัท ห้างร้านเอกชน
    รวมถึงองค์กรของรัฐบาลและรัฐวิสาหกิจทั่วไป ที่เป็นผู้ประกอบการในธุรกิจต่างๆ
    ซึ่งเป็นเจ้าของผลิตภัณฑ์ หรือบริการโดยตรง
    ลูกค้าลักษณะนี้จะติดต่อกับบริษัทโดยไม่ผ่านบริษัทตัวแทนโฆษณา
    เพื่อให้บริษัทเป็นผู้ผลิตและติดตั้งสื่อป้ายโฆษณาตามรายละเอียดและรูปแบบที่ได้ตกลงกัน

    -   การจำหน่ายและช่องทางการจำหน่าย

ในการจำหน่ายสื่อป้ายโฆษณาของบริษัท สามารถสรุปช่องทางการจำหน่ายได้ดังนี้

1.  ผ่านพนักงานขายของบริษัท
    บริษัทจะติดต่อกับลูกค้าที่มีศักยภาพในการใช้สื่อทั้งภายในและภายนอกอาคาร
    เพื่อเสนอทางเลือกในการประชาสัมพันธ์สินค้าของลูกค้า และเป็นการแนะนำบริษัทต่อลูกค้า
    โดยบริษัทจัดทำเอกสารประกอบการขาย ภาพรูปแบบคุณลักษณะ ตำแหน่งจุดติดตั้ง
    ราคาเสนอขาย ซึ่งอธิบายรายละเอียดโดยเบื้องต้นของสื่อป้ายโฆษณาประเภทต่างๆ
    เพื่อให้การสื่อสารข้อมูลสู่กลุ่มลูกค้าเป็นไปอย่างสมบูรณ์ ถูกต้องและง่ายต่อการตัดสินใจ

2.  ผ่านสื่อโฆษณาของบริษัท เนื่องจากสื่อโฆษณาของบริษัทอยู่ภายนอกที่อยู่อาศัย
    จึงสามารถจัดเป็นช่องทางการจำหน่ายของบริษัทได้อีกทางหนึ่ง
    ลูกค้าของบริษัทโดยส่วนใหญ่จะเป็นผู้ติดต่อกับบริษัทจากการพบเห็นสื่อป้ายโฆษณาของบริษัท
    ซึ่งได้มีการระบุชื่อบริษัทและเบอร์โทรศัพท์ไว้

3.  ผ่านการเผยแพร่ข้อมูลบริษัทผ่านสื่อต่างๆ

    -   สื่อทางอิเลคทรอนิค

- เว็บไซต์ของบริษัท บริษัทมีการจัดทำเว็บไซต์ www.cheezemedia.com เพื่อเผยแพร่ข่าวสาร
และสินค้าของบริษัท เพื่อให้ลูกค้าสามารถทราบถึงข้อมูลเบื้องต้นของบริษัทได้

  - การจัดทำ Web Link เพื่อเชื่อมโยง Website ของบริษัท กับ Website
  ที่ได้รับความนิยมทั้งในและต่างประเทศ

  - สื่อทางสิ่งพิมพ์ต่างๆ

  - การลงโฆษณาในหนังสือพิมพ์รายวัน

  - การลงโฆษณาในหนังสือ OHM , The Advertising , Event Marketing & IT ,
  Brandage

3.7.2 การจัดหาผลิตภัณฑ์หรือบริการ

  ในการผลิตงานโฆษณากับลูกค้า บริษัทมีการดำเนินการดังต่อไปนี้

1.  ทำสัญญาและทำความเข้าใจกับลูกค้าถึงประเภทสื่อโฆษณา ระยะเวลาในการโฆษณา รูปแบบ
    รายละเอียดของงานโฆษณา โดยส่วนใหญ่บริษัทจะรับผลิตงานโฆษณาโดยใช้ Animation
    Graphic และ Animation Graphic ตามโจทย์ที่ลูกค้าให้มาด้วย

2.หลังจากนั้น บริษัทจะส่งผ่านขั้นตอนการผลิตภาพโฆษณาต่อยังทีมงานฝ่ายผลิต
เพื่อทำการผลิตงานตามแบบที่ได้ตกลงไว้กับลูกค้า
บริษัทผู้ผลิตภาพโฆษณาจะผลิตงานตามที่ได้รับมอบหมายโดยใช้ระยะเวลาประมาณ 7-21
วันในการทำการผลิตภาพ ทั้งนี้ขึ้นอยู่กับประเภทของสื่อโฆษณา หลังจากทำการผลิตภาพเสร็จแล้ว
บริษัทจะทำการตรวจสอบคุณภาพของภาพโฆษณา ให้ถูกต้องตามแบบที่ลูกค้าระบุไว้ ทั้งในด้าน ขนาด
วัสดุ สี และรูปแบบ

  3.จากนั้นบริษัทจะนำเสนอสื่อโฆษณาพร้อมขออนุมัติจากลูกค้า ในกรณีที่ไม่มีการแก้ไขเพิ่มเติม

4.เมื่อส่งมอบภาพโฆษณาแล้ว
บริษัทจะแพร่ภาพโฆษณาในสื่อโฆษณาตามจำนวนและระยะเวลาที่ได้ตกลงกับลูกค้า

5.ภายหลังการติดตั้งสื่อป้ายโฆษณา
ฝ่ายผลิตโฆษณาจะรายงานผลการติดตั้งให้ฝ่ายการตลาดเพื่อตรวจเช็คความถูกต้องและความสมบูรณ์ของงานให้เป็นไปตามเงื่อนไขที่ระบุไว้ในสัญญากับลูกค้า
เมื่อฝ่ายการตลาดรับรองความถูกต้องของงานแล้ว
จะทำการตรวจสอบรายงานการแพร่ภาพให้เป็นไปตามเงื่อนไขที่กำหนด

6.ทุกๆสิ้นเดือนฝ่ายการตลาดจะทำการตรวจสอบรายงานการแพร่ภาพอย่างละเอียดเปรียบเทียบกับเงื่อนไขที่ตกลงไว้
จากนั้นจึงจัดส่งใบแจ้งหนี้ต่อไป

3.7.3 การตลาดและภาวะการแข่งขัน

-   ภาวะอุตสาหกรรม

สืบเนื่องจากภาวะเศรษฐกิจและการเมืองเป็นปัจจัยหลักที่สำคัญ
ในการปรับเปลี่ยนพฤติกรรมของผู้บริโภค ให้หันมาใช้เหตุผลในการตัดสินใจซื้อสินค้ามากขึ้น
ซึ่งมีผลกระทบโดยตรงต่อการแข่งขันในทุกธุรกิจ
ดังนั้นเพื่อความอยู่รอดและเป็นผู้นำทางด้านตลาดของแต่ละธุรกิจ
ซึ่งมุ่งเน้นที่จะใช้เม็ดเงินในการโฆษณาสินค้าให้คุ้มค่าและก่อให้เกิดประโยชน์มากที่สุด
ธุรกิจการโฆษณายังเป็นปัจจัยสำคัญที่จะช่วยในการเผยแพร่และประชาสัมพันธ์สินค้าเหล่านั้น

การเติบโตของธุรกิจสื่อป้ายโฆษณา
มีความสัมพันธ์โดยตรงกับอุตสาหกรรมโฆษณาและการขยายตัวของภาวะเศรษฐกิจ ในปี 2550
คาดการณ์ว่า GDP ขยายตัวในอัตราร้อยละ 4.0 - 4.5

  ----------------------- ----------- ----------- ----------- ----------- -----------
  มูลค่าของอุตสาหกรรมโฆษณา                                                   

  มูลค่า (ล้านบาท)           ปี 2545      ปี 2546      ปี 2547      ปี 2548      ปี 2549

  GDP (Current Market     5,450,643   5,928,975   6,503,488   7,102,962   7,457,000
  Price) ¹                                                                

  สื่อโฆษณารวม ²            61,223      71,499      83,139      85,602      89,839

  % ของ GDP               1.12 %      1.21 %      1.29 %      1.21 %      1.21 %

  สื่อป้ายโฆษณา ²            1,718       3,163       4,051       4,643       4,999

  % ของสื่อโฆษณารวม         2.81 %      4.42 %      4.81 %      5.42%       5.56%
  ----------------------- ----------- ----------- ----------- ----------- -----------

  ที่มา : 1.สำนักงานคณะกรรมการพัฒนาเศรษฐกิจและสังคมแห่งชาติ

  2.บริษัท เอซีนิลเสน (ประเทศไทย) จำกัด

  ---------------------- --------- ----------- ----------- --------- ---------
  สัดส่วนการใช้สื่อโฆษณา (%)  ปี 2545    ปี 2546      ปี 2547      ปี 2548    ปี 2549

  ทีวี                     61        59.19       56.07       58.43     59.32

  วิทยุ                    10.1      9.32        8.14        7.47      7.33

  หนังสือพิมพ์               18.16     18.67       21.43       18.98     17.19

  นิตยสาร                 5.93      6.36        7.27        7.18      6.83

  โรงภาพยนตร์             0.97      1.25        1.59        1.69      2.68

  สื่อโฆษณาภายนอกที่อยู่อาศัย   3.84      5.21        5.50        6.25      6.65

  รวม                    100       100         100         100       100
  ---------------------- --------- ----------- ----------- --------- ---------

ที่มา: บริษัท เอซีนิลเสน (ประเทศไทย) จำกัด

จากข้อมูลบริษัท เอซีนิลเสน (ประเทศไทย) จำกัด พบว่าระหว่างปี 2545-2549
การใช้จ่ายโฆษณามีอัตราการเติบโตอย่างต่อเนื่อง โดยในปี 2549
มีมูลค่าการใช้สื่อโฆษณาโดยรวมจำนวน 89,839 ล้านบาท เพิ่มขึ้นในอัตราร้อยละ 4.95
เมื่อเทียบกับปีก่อน โดยสื่อป้ายโฆษณามีมูลค่าการใช้สื่อ 4,999 ล้านบาท เติบโตเพิ่มขึ้นจากปี 2548
ในอัตราร้อยละ 7.66 % กลุ่มธุรกิจที่ใช้สื่อป้ายโฆษณาส่วนใหญ่มาจากธุรกิจรถยนต์ อสังหาริมทรัพย์
และธุรกิจสื่อสารโทรคมนาคม และธุรกิจสินค้าอุปโภคบริโภค เช่น แชมพู สบู่ ยาสีฟัน เป็นต้น

สำหรับ “สื่อนอกบ้าน”
เนื่องจากวิถีชีวิตของผู้บริโภคในปัจจุบันมักใช้เวลาอยู่นอกบ้านมากกว่าภายในบ้าน
ประกอบกับอัตราค่าโฆษณาของสื่อนอกบ้านที่ต่ำกว่าสื่อหลักโดยเปรียบเทียบ
ทำให้สื่อนอกบ้านปีนี้มีแนวโน้มได้รับความนิยมจากบรรดาผู้ประกอบธุรกิจมากขึ้นอีกสื่อหนึ่งอย่างชัดเจน

ตารางแสดงราคาการออกอากาศของสื่อนอกบ้าน (จอ LED)

ประจำเดือนมกราคม 2550

  -------------------- ----------- ------------- ------------- --------------
  สื่อโฆษณา              ** ชีสมีเดีย   *** บีทีเอส     * สยามพารากอน * ห้างเอ็มโพเรียม

  ราคาค่าโฆษณา (บาท ต่อ  9.75        10            7             7
  นาที)                                                         
  -------------------- ----------- ------------- ------------- --------------

* เป็นบริเวณที่มีอัตราความหนาแน่นของกลุ่มลูกค้าเฉลี่ยอยู่ที่ 120,000 คน / วัน

** เป็นบริเวณที่มีอัตราความหนาแน่นของกลุ่มลูกค้าเฉลี่ยอยู่ที่ 200,000 คน/ วัน

*** เป็นบริเวณที่มีอัตราความหนาแน่นของกลุ่มลูกค้าเฉลี่ยอยู่ที่ 220,000 คน/ วัน

-   ภาวะคู่แข่ง

จากการศึกษาของบริษัทมีผู้ประกอบการหลายราย ผู้ประกอบการรายใหญ่เช่น บริษัท มาสเตอร์แอด
จำกัด (มหาชน) บริษัท เจซี เดอ โกล์ด จำกัด บริษัท บางกอก ไตรวิชั่นจำกัด
และผู้ประกอบการรายย่อย ส่วนใหญ่จะมุ่งเน้นการดำเนินธุรกิจไปในแต่ละรูปแบบสื่อป้ายโฆษณา
ซึ่งแตกต่างจากบริษัทที่มีนโยบายมุ่งสร้างสรรค์สื่อให้มีความหลากหลายรูปแบบ
เข้าถึงกลุ่มเป้าหมายอย่างชัดเจน
โดยใช้วิธีการสร้างสรรค์สื่อโฆษณาประชาสัมพันธ์ให้สอดคล้องกับพฤติกรรมของผู้บริโภคเป็นหลัก
แต่ในปัจจุบันได้มีผู้ประกอบการรายย่อยหลายรายหันมาดำเนินธุรกิจสื่อจอ LED หลายราย เช่น
Absolute Impact , Extreme Ad , VGI เป็นต้น ซึ่งในปัจจุบันมีบริษัทผลิตสื่อโฆษณาต่างๆ
ดังนี้

-   บริษัท เจซี เดอ โกลด์ จำกัด มุ่งเน้นสื่อป้ายโฆษณาบริเวณที่พักผู้โดยสารรอรถประจำทาง
    และบริเวณทางเท้าในเขตกรุงเทพมหานคร

-   บริษัท บางกอกไตรวิชั่น จำกัด มุ่งเน้นสื่อป้ายโฆษณาประเภท Trivision ขนาดใหญ่

-   Absolute Impact มุ่งเน้นสื่อจอ LED ในห้างสยามพารากอน เอ็มโพเรียม และ Home
    Fresh Mart Supermarket ที่ติดตั้งอยู่ที่ห้างเดอะมอลล์

- Extreme Ad มุ่งเน้นสื่อจอ LED รวมทั้ง Point Of Purchase ใน TOP Super Market
ทุกสาขา

- VGI มุ่งเน้นสื่อจอ LED รวมทั้ง ป้ายบิลบอร์ดในสถานีรถไฟฟ้าทุกสถานี

จากการที่ผู้ประกอบการแต่ละรายมีรูปแบบสื่อป้ายโฆษณาที่แตกต่างกัน และพื้นที่ที่เป็นจุดแข็งต่างกัน
ดังนั้นจุดแข็งของบริษัทจึงเป็นการติดตั้งและสร้างสรรค์สื่อโฆษณาประชาสัมพันธ์ในพื้นที่ที่มีศักยภาพในการเติบโตสูง
อีกทั้งยังมุ่งเน้นการใช้สื่อดังกล่าว เพื่อสนับสนุนกิจการจัดแสดง จัดกิจกรรมทางการตลาด

แนวทางการรุกเข้าสู่ธุรกิจนี้
เป็นการเจาะกลุ่มเป้าหมายสู่กลุ่มวัยรุ่นและกลุ่มคนเริ่มทำงานที่มีกำลังซื้อ
โดยมุ่งเน้นการทำสื่อโฆษณาประชาสัมพันธ์ภายในและภายนอกศูนย์การค้า
โดยทัศนคติดังกล่าวมีผลสูงสุดในการตัดสินใจของลูกค้าเมื่อมองเห็นสื่อโฆษณา

การเข้าสู่ธุรกิจของผู้ประกอบการรายใหม่มีข้อจำกัดในเรื่องพื้นที่ที่มีศักยภาพในการติดตั้ง
ซึ่งพื้นที่ส่วนใหญ่ได้มีการถือครองโดยผู้ประกอบการปัจจุบันอยู่แล้ว
ผู้ประกอบการรายใหม่ที่จะเข้ามาจำเป็นต้องหาพื้นที่อื่นๆ เพื่อติดตั้ง เช่น
พื้นที่ที่เกิดจากการขยายตัวของชุมชน ซึ่งอาจมีศักยภาพไม่มากนักในการดำเนินงานช่วงแรก

-   กลยุทธ์ทางการตลาด

บริษัทได้มุ่งสร้างสรรค์และพัฒนาสินค้าเพื่อให้เกิดประสิทธิภาพสูงสุดดังต่อไปนี้

  - การปรับรูปแบบของโฆษณา ให้เกิดประสิทธิภาพสูงสุดต่อผู้ที่ผ่านไปมา (Viewer)

กลยุทธ์ในการทำการตลาดจอLED มุ่งเน้นในการนำเสนอรูปแบบการโฆษณาแบบ Experiential
Marketing ซึ่งเป็นรูปแบบการโฆษณาแบบ Hard Sale คือ มุ่งเน้นการสร้างความรับรู้
(Awareness) เนื่องจากช่วงเวลาที่คนเดินผ่านไปมา มีระยะเวลาสั้นกว่าการนั่งดูโทรทัศน์อยู่ที่บ้าน
ดังนั้นความสนใจและช่วงเวลารับรู้จะสั้นกว่า
ทางบริษัทจึงทำการพัฒนารูปแบบของโฆษณาเพื่อให้สอดคล้องต่อพฤติกรรมของผู้บริโภค

- การนำเสนอรูปแบบในการถ่ายทอดสดการจัดกิจกรรมส่งเสริมการตลาด (Sale Promotion)

การจัดกิจกรรมส่งเสริมการตลาดที่จะสัมฤทธิผลสูงสุด
ต้องสามารถขยายผลทางด้านการประชาสัมพันธ์และการโฆษณาให้เข้าถึงกลุ่มลูกค้าได้อย่างมีประสิทธิผล
สามารถเพิ่มจำนวนผู้เข้าร่วมงานกิจกรรม(Participants)และยอดขายให้แก่เจ้าของผลิตภัณฑ์

ทั้งนี้ สื่อของทางบริษัทได้ติดตั้ง ณ ลานพาร์คพารากอน
ซึ่งเป็นสถานที่ที่มีความถี่ในการจัดกิจกรรมส่งเสริมการตลาดสูง
สามารถถ่ายทอดสดการจัดกิจกรรมนั้นๆ ได้ทั่วถึงครบถ้วน ซึ่งผู้ที่ผ่านไปมา ณ ขณะนั้น (Viewers)
ได้รับรู้ถึงกิจกรรมทำให้เกิดความสนใจและเข้าร่วมกิจกรรม
จึงเป็นการเพิ่มจำนวนผู้เข้าร่วมกิจกรรมซึ่งสามารถวัดผลผู้เข้าร่วมกิจกรรมนั้นๆได้อย่างชัดเจนและรวดเร็ว
และสามารถตอบสนองความต้องการของเจ้าของผลิตภัณฑ์ได้อย่างชัดเจน การถ่ายทอดสด(Live
Broadcast) ของผลิตภัณฑ์ต่างๆ เช่น Samsung, Honda, Swarovski, Channel V,
Kookai เป็นต้น

- การพัฒนาเนื้อหารายการ (Content)

เนื้อหารายการเป็นปัจจัยที่สำคัญในการตัดสินใจซื้อสื่อโฆษณา
ทางบริษัทได้ทำการปรับผังการออกอากาศเพื่อสร้างความน่าสนใจต่อผู้ที่ผ่านไปมา
และเนื้อหารายการในแต่ละช่วงเวลาได้ถูกพัฒนาให้มีความสอดคล้องต่อกลุ่มคน (Segmentation)

อีกทั้งบริษัทได้มุ่งเน้นการสร้างความรับรู้ในสื่อต่อนักศึกษาในสถาบันอุดมศึกษา
โดยการเปิดโอกาสให้นักศึกษาส่งผลงานเพื่อออกอากาศสู่สายตาสาธารณะชนผ่านสื่อของบริษัท

- กลยุทธ์ Viral Marketing

เป็นการสร้างปฏิสัมพันธ์ (Interactive) ระหว่างบริษัทกับผู้ที่ผ่านไปมาโดยใช้สื่อจอLED
เป็นตัวกลาง ซึ่งสามารถสื่อสารผ่านอุปกรณ์อื่น เช่น โทรศัพท์มือถือ
ในการแข่งขันหรือแสดงความคิดเห็น โดยมีรูปแบบเป็นเกมส์ออนไลน์
หรือคำถามให้มีการร่วมแสดงความคิดเห็นต่างๆผ่านจอ LED

- กลยุทธ์ One fits One

จากแนวความคิดว่าไม่มีทางออกใดสามารถตอบสนองความต้องการของลูกค้าทั้งหมดได้
บริษัทจึงมุ่งเน้นในการนำเสนอรูปแบบโฆษณาเพื่อตอบสนองความต้องการพื้นฐานของลูกค้าแต่ละราย
(Tailor-Made) ซึ่งสามารถสร้างความประทับใจในสินค้าและบริการสู่ลูกค้าทุกราย

3.8 ธุรกิจถ่ายภาพและการจัดกิจกรรมบันเทิง

3.8.1 ลักษณะผลิตภัณฑ์หรือบริการ

-   ลักษณะการให้บริการ

บริษัทดำเนินธุรกิจการบริหารจัดการแสดงและกิจกรรมพิเศษ (Event Marketing)
ร่วมกับบริษัทเจ้าของผลิตภัณฑ์หรือตัวแทนผู้จัดกิจกรรมต่างๆ
ในการจัดกิจกรรมส่งเสริมการตลาดด้วยการนำเสนอกิจกรรมเชิงสร้างสรรค์
ด้วยความคิดแปลกใหม่ออกมาในรูปแบบแฟชั่นโชว์ การแสดงคอนเสิร์ต กีฬา ฯลฯ
โดยพิจารณาตามความเหมาะสม ที่ผ่านมาบริษัทฯ มีกิจกรรมส่งเสริมการตลาดที่สำคัญ ได้แก่
งานเปิดตัว Media Phenomenon, Double Cheeze Party, Levi’s Dare to be Square

3.8.2 การจัดหาผลิตภัณฑ์และการให้บริการ

การบริหารกิจกรรมส่งเสริมการตลาด จากการที่กลุ่มบริษัทแม็ทชิ่งเป็นที่รู้จักกันดีในธุรกิจบันเทิง
โดยเป็นผู้เชี่ยวชาญในการผลิตโฆษณาและมี Connection
อันดีกับทั้งเจ้าของผลิตภัณฑ์และตัวแทนโฆษณาต่าง ๆ
มีผลให้ได้รับความไว้ใจในการนำเสนองานต่างๆ เป็นอันมาก

รายได้หลักของบริษัท
มาจากการจัดกิจกรรมส่งเสริมการตลาดมาจากค่าจ้างบริหารกิจกรรมและรายได้สนับสนุนจากเจ้าของธุรกิจหรือผลิตภัณฑ์ต่างๆ
หรือผู้สนับสนุนรายการซึ่งขึ้นอยู่กับขนาดของงานและจำนวนผู้เข้าร่วมกิจกรรมที่ทางเจ้าของผลิตภัณฑ์เป็นผู้กำหนด
ส่วนรายได้อื่นๆ เช่น รายได้การถ่ายภาพ การบริการและรายได้จากส่วนแบ่งของนางแบบ นายแบบ

นอกจากนี้ บริษัทยังสามารถนำเอากิจกรรมที่จัดขึ้นดังกล่าวมาสร้างเป็น แพ็คเก็จร่วม (Bundle
Package) กับสื่อในเครือ เพื่อเพิ่มมูลค่าให้กับงานอีกทางหนึ่งด้วย

-   กลยุทธ์การแข่งขัน

-   การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจร เช่น
การนำเสนอแพ็คเก็จของสื่อโฆษณาควบรวมกับการจัดกิจกรรมส่งเสริมการตลาด
โดยการว่าจ้างบริษัทในเครือที่มีความชำนาญในการจัดกิจกรรมทางการตลาด คือ บริษัท แม็ทชิ่ง
เอ็นเตอร์เทนเม้นท์ จำกัด จากการใช้ประโยชน์จากการให้บริการและรายการต่าง ๆ
ที่กลุ่มบริษัทมีอยู่
ทำให้บริษัทสามารถนำเสนอการจัดกิจกรรมส่งเสริมการตลาดที่มีความแปลกใหม่และมีคุณภาพเป็นที่ยอมรับจากเจ้าของผลิตภัณฑ์และองค์กรต่างๆ
ให้เป็นผู้จัดกิจกรรมการตลาดอย่างต่อเนื่อง

-   การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลายเพื่อสนองตอบความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร ตัวอย่างเช่น
การจัดกิจกรรมทางการตลาดโดยใช้ช่องทางการประชาสัมพันธ์ของบริษัทเอง
ควบรวมถึงการออกแบบวัสดุอุปกรณ์ที่ใช้ในการจัดกิจกรรม
การออกแบบสื่อโฆษณาและการให้บริการเช่าพื้นที่ในการจัดกิจกรรมทางการตลาด ปัจจัยต่างๆ
ข้างต้นนี้จึงเป็นประโยชน์ต่อการได้รับโอกาสในการพิจารณาเลือกใช้บริการแบบครบวงจร

-   ลักษณะลูกค้าและกลุ่มลูกค้าเป้าหมาย

  บริษัทได้กำหนดลักษณะลูกค้า ดังนี้

-   กลุ่มลูกค้าเป้าหมาย

เจ้าของสินค้าและผลิตภัณฑ์ต่างๆ หรือองค์กรภาครัฐและเอกชน
ที่ต้องการจัดกิจกรรมส่งเสริมการตลาดให้กับผลิตภัณฑ์ของตน
เพื่อสร้างยอดขายหรือสร้างภาพลักษณ์ที่ดีให้กับผลิตภัณฑ์ของตนให้เป็นที่รู้จักของผู้บริโภคเพิ่มเติมจากการโฆษณาผ่านสื่อทั่วๆ
ไป

-   กลุ่มตัวแทนผู้จัดกิจกรรมทางการตลาด

ตัวแทนเจ้าของสินค้าและผลิตภัณฑ์ ซึ่งดูแลเรื่องการจัดกิจกรรมทางการตลาด (Event Agency)
ที่ต้องการนำเสนอทางเลือกทางการตลาดให้แก่เจ้าของผลิตภัณฑ์
เพื่อประสิทธิภาพสูงสุดในการเสริมสร้างภาพลักษณ์ที่ดีให้ผลิตภัณฑ์ของตน

-   กลุ่มผู้เข้าร่วมกิจกรรมทางการตลาด

ลักษณะกลุ่มผู้เข้าร่วมกิจกรรม โดยมุ่งเน้นที่กลุ่มวัยรุ่น กลุ่มวัยเรียน และกลุ่มวัยเริ่มทำงาน
ซึ่งมีกำลังซื้อสูงและเป็นกลุ่มที่มีความสามารถในการซื้อและตัดสินใจเข้าร่วมกิจกรรมมากที่สุด

3.8.3 การตลาดและภาวะการแข่งขัน

-   การตลาด

บริษัทจะเน้นการบริหารกิจกรรมต่างๆให้กับลูกค้า
โดยร่วมกันพัฒนาสร้างสรรค์และดำเนินการซึ่งมีจุดแข่งขันด้านความคิดสร้างสรรค์และคุณภาพของงานบนพื้นที่ที่มีศักยภาพในการสนองตอบทางการตลาด
เพื่อให้บรรลุตามวัตถุประสงค์ที่ลูกค้าวางไว้ และใช้ศักยภาพสื่อของบริษัทในเครือ ความสัมพันธ์
และความชำนาญของผู้บริหารและทีมงานของบริษัทในเครือมาเป็นประโยชน์
ทั้งด้านคุณภาพของงานและการบริหารต้นทุนอย่างมีประสิทธิภาพ

-   ภาวะการแข่งขัน

เนื่องจากศักยภาพบนพื้นที่เหนือคู่แข่งขันรายอื่น
ทางบริษัทจึงเป็นผู้ประกอบการเพียงรายเดียวที่สามารถประกอบธุรกิจการถ่ายภาพ
ให้เช่าพื้นที่และจัดกิจกรรมทางการตลาดบริเวณสยามเซ็นเตอร์
อีกทั้งบริษัทยังมีความสัมพันธ์อันดีกับเจ้าของพื้นที่ สยามเซ็นเตอร์
สยามดิสคัฟเวอรี่และสยามพารากอน ด้วยการมีผลตอบแทนร่วมกัน
จากองค์ประกอบเหล่านี้เป็นผลให้ไม่มีคู่แข่งทางตรงในการให้บริการตามรายละเอียดข้างต้น

-   งานที่ยังไม่ได้ส่งมอบ

  - ไม่มี-